༄༅། །ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བའི་གསུང་ལེན་དུས་ཀྱི་ཕོ་ཉ་བཞུགས་སོ། །

བྱིན་རླབས་འཕོ་བའི་དབང་གིས་སྨིན་གྲོལ་ལམ། །ཆིག་ཅར་སྟོན་ནས་མ་དག་སེམས་ཅན་ཁམས། །མཆོག་གི་དེ་ཉིད་རྟོགས་ལ་སྦྱོར་མཛད་པའི། །བཀའ་བརྒྱུད་བླ་མའི་ཚོགས་ལ་ཕྱག་འཚལ་ལོ། །གང་གིས་རང་བཞིན་ཡོངས་ཤེས་ཕྱག་རྒྱ་ཆེའི། །ངེས་གསང་གཅིག་པུས་ཤེས་བྱ་མ་ལུས་པའི། །དེ་ཉིད་གཟིགས་ཏེ་གྲུབ་པའི་སར་གཤེགས་པའི། །དྲི་མེད་ལེགས་པའི་བློ་མངའ་དེ་ལ་འདུད། །གང་དག་གཤེགས་པའི་ལམ་གསང་ཕྱག་རྒྱ་ཆེ། །རྟོག་གེའི་དུག་ཆུས་མ་བསླད་བདུད་རྩིའི་ཆབ། །དེང་སང་རྨོངས་པའི་རྟུལ་གྱིས་རྙོགས་མཐོང་ནས། །གྲུང་བྱེད་དྲི་ཚིག་ཀེ་ཏ་ཀ་འདི་སྦྱིན། །ཐོག་མར་ཕྱག་རྒྱ་ཆེན་པོའི་ཁུངས། །མདོ་དང་སྔགས་གཉིས་གང་ཡིན་འདྲི། །ཞེས་གསུངས་ཕྱག་ཆེན་པོའི་ཁུངས། །མདོ་སྔགས་གཞུང་ལུགས་གཉིས་ཀ་ཡིན། །མདོ་ཡི་བརྗོད་བྱ་མཐར་ཐུག་པ། །ཤེས་རབ་ཕ་རོལ་ཕྱིན་པ་དང༌། །སྔགས་ཀྱི་བསྟན་བྱ་མཐར་ཐུག་པ། །འོད་གསལ་ཕྱག་རྒྱ་ཆེན་པོ་གཉིས། །དོན་གཅིག་ཉིད་ལ་འདུ་བའི་ཚུལ། །འདི་ལ་མཁས་རྣམས་བཞེད་སྲོལ་མཐུན། །འཇམ་མགོན་ས་པཎ་ཉིད་ཀྱིས་ཀྱང༌། །ཕ་རོལ་ཕྱིན་པའི་ལྟ་བ་ལས། །ལྷག་པའི་ལྟ་བ་ཡོད་ན་ནི། །ལྟ་དེ་སྤྲོས་པ་ཅན་དུ་གྱུར། །ཞེས་གསུངས་དེ་བཞིན་མདོ་སྔགས་གཉིས། །རྣམ་བཅད་དགག་པའི་རྣམ་པ་དང༌། །ཡོངས་གཅོད་སྒྲུབ་པའི་ཁྱད་པར་གྱིས། །ཕར་ཕྱིན་ཐེག་པའི་རིགས་པ་དང༌། །གསང་སྔགས་པ་ཡི་རང་བྱིན་སོགས། །ཐབས་ལ་ཁྱད་པ་མང་ཡོད་ཀྱང༌། །དོན་ལ་ཁྱད་པར་མེད་ཅེས་འདོད། །དང་པོ་ལྟར་ན་མདོ་དག་ལས། །ཕྱག་རྒྱ་ཆེན་པོ་ཞེས་བྱ་བའི། །ཐ་སྙད་གསུངས་པ་ཡོད་དམ་མེད། །ཡོད་ན་མདོ་གཞུང་གང་ལས་བཤད། །མེད་ན་མདོ་ལས་མ་བཤད་བཞིན། །དེ་ལ་འདི་ཡི་ཁུངས་འཆོལ་བ། །རྫུན་རྒྱབ་རྐུན་མས་བསྣན་དང་མཚུངས། །ཞེས་གསུངས་མདོ་ལས་མ་བཤད་བཞིན། །ཡོད་ཅེས་བསྙོན་པས་སུས་ཡིད་རྟོན། །དེས་ན་འདི་ཡི་ཁུངས་ཚད་མ། །མདོ་སྡེ་ཏིང་འཛིན་རྒྱལ་པོར་འདོད། །སྔོན་ཚེ་བྱ་རྒོད་ཕུང་པོ་རུ། །མདོ་སྡེ་ཏིང་འཛིན་རྒྱལ་པོ་ཉིད། །རྒྱལ་སྲས་ཟླ་འོད་གཞོན་ནུ་ཡིས། །བཅོམ་ལྡན་འདས་ལ་ཞུས་ཤིང་གནང༌། །ཕྱི་མའི་དུས་ན་མདོ་སྡེ་འདི། །རྒྱས་བྱེད་ཉིད་དུ་ལུ་ཡང་བསྟན། །ལུང་བསྟན་བསླུ་བ་མེད་པའི་ཕྱིར། །ཟླ་འོད་གཞོན་ནུའི་སྤྲུལ་པའི་སྐུ། །ཆོས་རྒྱལ་དྭགས་པོ་ལྷ་རྗེ་ཡིས། །གྲོལ་ལམ་ཕྱག་རྒྱ་ཆེན་པོ་ཉིད། །རྩལ་དུ་སྟོན་ནས་རྒྱས་མཛད་ཕྱིར། །མན་ངག་འདི་ཡི་ཁུངས་ཚད་མ། །མདོ་སྡེ་ཏིང་འཛིན་རྒྱལ་པོ་ལ། །བྱེད་པར་ནུས་ཞེས་ཁས་ལེན་ན། །ཏིང་འཛིན་རྒྱལ་པོའི་བརྗོད་བྱ་མཆོག །ཆོས་ཀུན་རང་བཞིན་རྣམ་སྤྲོས་པའི། །ཏིང་འཛིན་རྒྱལ་པོ་ཞེས་བྱ་བ། །ཆོས་རྣམས་རང་བཞིན་སྟོང་ཉིད་ཀྱི། །ཕྱག་རྒྱ་ཞེས་པའི་ཐ་སྙད་ལས། །ཆེན་པོའི་ཐ་སྙད་གསུངས་པ་མེད། །ཅེས་གསུངས་ཕྱག་རྒྱ་ཞེས་བྱ་བའི། །ཐ་སྙད་གསུངས་ན་ཆེན་པོ་ཡང༌། །ཤུགས་ལ་གོ་སྟེ་ཀླུ་སྒྲུབ་ཀྱིས། །ཕྱག་རྒྱ་བཞི་པར་འདི་སྐད་གསུངས། །ཕྱག་རྒྱ་ཡིན་ལ་ཆེན་པོའང་ཡིན། །དེས་ན་ཕྱག་རྒྱ་ཆེན་པའོ། །ཞེས་གསུངས་འདི་ལ་ཕྱག་རྒྱ་དང༌། །ཆེན་པོ་གཞི་མཐུན་ཡིན་པས་སོ། །གལ་ཏེ་ཡོད་དུ་ཆུག་ན་ཡང༌། །མདོ་ལས་བཤད་པའི་ལམ་རིམ་ལ། །ཉམས་ལེན་སྙིང་པོ་བྱེད་བཞིན་དུ། །བརྒྱུད་པའི་འདེགས་ཁུངས་རྡོ་རྗེ་འཆང༌། །མཆོག་གཟིགས་གཉིས་དང་མར་མི་རྣམས། །འདྲེན་པ་དོན་མེད་ཉིད་དུ་ཐལ། །ཞེས་གསུངས་མཉམ་མེད་སྒམ་པོ་པས། །གདུལ་བྱའི་བློ་ཚད་དང་བསྟུན་ཏེ། །བཀྲི་ཚུལ་ལམ་གྱི་རིམ་པ་ནི། །མདོ་སྔགས་གཉིས་ཀས་ཁྲིད་མོད་ཀྱང༌། །མདོ་ཡི་བརྒྱུད་ཁུངས་མི་འདེགས་པར། །མཆོག་གཟིགས་རྣམ་གཉིས་ལ་སོགས་པའི། །སྔགས་བརྒྱུད་འདེགས་པས་འགལ་བ་མེད། །དོན་དམ་ཕྱག་རྒྱ་ཆེན་པོ་ནི། །བླ་མའི་མཐུ་ལས་བརྙེས་པས་ན། །དོན་བརྒྱུད་གཙོ་བོར་བྱས་པར་མངོན། །ཁྱད་པར་ཐམས་ཅད་མཁྱེན་པ་ཆེ། །པདྨ་དཀར་པོའི་ཞལ་སྔ་ནས། །ཕྱག་རྒྱ་ཆེན་པོའི་མན་ངག་གི །བཤད་སྦྱར་རྒྱལ་བའི་གན་མཛོད་དུ། །གྲུབ་པ་སྡེ་བདུན་ཁུངས་སུ་ནི། །མཛད་ནས་ཕྱག་ཆེན་ལམ་རིམ་ཉིད། །སྔགས་གཞུང་ཉིད་དུ་བཀྲལ་དང་འགལ། །ཞེས་གསུངས་ཁུངས་འགའ་མདོར་སྨོས་པས། །ཀུན་མཁྱེན་པུཎྜ་རི་ཀ་ཡིས། །ཕྱག་ཆེན་སྔགས་སུ་བཀྲལ་བ་དང༌། །འགལ་བ་མེད་དེ་ཅི་ཕྱིར་ན། །མདོ་དོན་འདིས་ཀྱང་བཞེད་པ་སྟེ། །རང་གིས་མཛད་པའི་གན་མཛོད་དང༌། །མདོ་དོན་ཤེར་ཕྱིན་དེ་ཉིད་ཀར། །སྔགས་སུ་ཕྱག་རྒྱ་ཆེན་པོ་ཞེས། །གསལ་བར་གསུངས་པ་ཉིད་ཀྱིས་སོ། །གཉིས་པ་ལྟར་ན་རིག་འཛིན་གྱི། །སྡེ་སྣོད་དག་ལས་རང་རང་གི །འཇུག་སྒོ་དབང་བསྐུར་ཉིད་དུ་གསུངས། །ཁྱད་པར་རྣལ་འབྱོར་བླ་མེད་ཀྱི། །ལམ་རིམ་སྨིན་གྲོལ་གཉིས་སུ་བཤད། །བྱེ་མ་བཙིར་བས་མར་མེ་ལྟར། །དབང་མེད་ནི་དངོས་གྲུབ་མེད། །གང་ཞིག་རྒྱུད་ལུང་ང་རྒྱལ་གྱིས། །དབང་བསྐུར་མེད་པར་གསང་སྔགས་སྟོན། །སློབ་དཔོན་སློབ་ཤི་མ་ཐག །དངོས་གྲུབ་ཐོབ་ཀྱང་དམྱལ་བར་ལྟུང༌། །ཞེས་སོགས་དབང་གི་ཆོ་ག་ཉིད། །གཞི་ལམ་འབྲས་བུའི་སྐབས་གར་ཡང༌། །གཅེས་པའི་ལུང་ཁུངས་ཤིན་ཏུ་མང༌། །དེ་ཕྱིར་ཕྱག་རྒྱ་ཆེན་པོ་ཡི། །ལམ་རིམ་སྒོམ་པའི་འཇུག་སྒོ་ལ། །སྨིན་བྱེད་དབང་བཞི་བསྐུར་དགོས་པའི། །ཕྱག་བཞེད་བཤད་པ་ཡོད་མེད་འདྲི། །ཡོད་ན་གང་ལས་ཇི་ལྟར་བཤད། །མེད་ན་གཞུང་དང་མི་མཐུན་པའི། །ལག་ལེན་ཟབ་ཁྱད་ཅི་ཆེ་ལ། །རྨོངས་པ་མགུ་བ་ནུས་སྲིད་ཀྱང༌། །མཁས་པས་བཞད་གད་གནས་སུ་བྱེད། །ཅེས་གསུངས་མཁས་རྣམས་མགྲིན་གཅིག་ཏུ། །གསང་སྔགས་དབང་ལ་བརྟེན་དགོས་གསུངས། །དེ་ལ་སུས་ཀྱང་བསྙོན་མེད་ཀྱི། །འོན་ཀྱང་ཕྱག་རྒྱ་ཆེན་པོ་ཡི། །འཇུག་སྒོ་སྨིན་བྱེད་དབང་བསྐུར་ནི། །གདུལ་བྱའི་དབང་པོའི་རིམ་པ་ལ། །ལྟོས་ཏེ་མཛད་པ་མ་གཏོགས་པ། །སྨིན་བྱེད་དབང་བཞི་རྒྱས་པ་ནི། །མཐའ་གཅིག་ཏུ་ནི་བསྐུར་བའམ། །མཐའ་གཅིག་ཉིད་དུ་མི་བསྐུར་བའི། །གཞུང་ལུགས་ཚད་ལྡན་བཤད་པ་མེད། །འགའ་ལ་འོད་ཟེར་སྤྲོ་བསྡུས་ཀྱང༌། །དབང་དུ་གསུངས་ཏེ་དགྱེས་རྡོར་ལས། །རྣལ་འབྱོར་སྟོབས་དང་ལྡན་གྱུར་ན། །སྙིང་ཁའི་དཀྱིལ་འཁོར་འོད་ཟེར་གྱིས། །སློབ་མའི་ལུས་ནི་ཡང་དག་དགང༌། །དབང་བསྐུར་སྦྱིན་པར་བསམ་པར་བྱ། །ཞེས་སོགས་གཞན་ཡང་མང་དུ་གསུངས། །གལ་ཏེ་དབང་པོའི་བྱེ་བྲག་ལས། །སྨིན་བྱེད་རྒྱས་འབྲིང་བསྡུས་གསུམ་དུ། །གསུངས་ཕྱིར་ཆོ་གའི་སྤྲོས་པ་ལ། །བརྟེན་པའི་ངེས་པ་མི་དགོས་པར། །སྨིན་གྲོལ་ཅིག་ཅར་ནུས་ཤེ་ན། །ཀུན་མཁྱེན་པདྨ་དཀར་པོ་ཡིས། །གསང་བ་འདུས་པའི་རྒྱུད་ཆེན་དང༌། །པཎ་ཆེན་ནཱ་རོ་ཏ་པ་སོགས། །གྲུབ་ཆེན་དག་གི་ཞལ་ལུང་ལ། །ཁུངས་སུ་མཛད་ནས་སྨིན་བྱེད་ཀྱི། །དབང་བསྐུར་ཆོ་གའི་སྤྲོས་པ་ལ། །བརྟེན་པའི་ངལ་བ་མི་དགོས་པ། །འོད་ཟེར་སྤྲོ་བསྡུ་ལ་སོགས་དང༌། །དཔོན་སློབ་རྟེན་འབྲེལ་སྒྲིག་ཙམ་གྱིས། །ཆོག་ཚུལ་བསྲེ་འཕོ་ལ་སོགས་ཀྱི། །ཡིད་ཆ་དག་ཏུ་གསུངས་མོད་ཀྱང༌། །སྨིན་བྱེད་སྤྲོས་པ་མེད་པ་དེའི། །བསྐུར་ཡུལ་རིན་ཆེན་ལྟ་བུ་ཡི། །གང་ཟག་དབང་རྣོན་མཆོག་ལ་དགོངས། །ཞེས་གསུངས་རྒྱལ་བ་ཐབས་མཁས་ལ། །ཐུགས་རྗེ་ལྡན་པ་དེ་ཉིད་ཀྱིས། །གདུལ་བྱའི་དབང་པོའི་བྱེ་བྲག་ལ། །ལྟོས་ཏེ་སྨིན་བྱེད་གོ་རིམ་ཡང༌། །སྣ་ཚོགས་གསུངས་ཏེ་གུར་ལས་ཀྱང༌། །དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལའོ། །ཞེས་སོགས་སྨིན་བྱེད་སྣ་ཚོགས་པའི། །ཕྱག་བཞེད་རང་རང་གཞུང་ལས་བཤད། །སྨིན་བྱེད་དབང་ལ་མི་ལྟོས་པ། །དེ་ནི་དབང་པོ་ཡང་རབ་ལ། །ཕྱག་རྒྱ་ཆེན་པོ་དེ་ཀ་དང༌། །དབང་དུ་གསུངས་པ་དེ་དག་ནི། །མཚན་བཅས་དབང་ལ་མི་ལྟོས་ཏེ། །རྡོ་རྗེ་ཐིག་རྣམས་གདབ་པ་དང༌། །རྡུལ་ཚོན་དག་ཀྱང་གདབ་པ་ནི། །མི་བྱ་སྔགས་ཀྱི་དེ་ཉིད་ཀྱིས། །བྱེད་ན་བྱང་ཆུབ་རྙེད་པར་དཀའ། །ཞེས་སོགས་དུས་ཀྱི་འཁོར་ལོར་གསུངས། །སྨིན་བྱེད་དབང་ལ་མི་ལྟོས་པའི། །ཕྱག་རྒྱ་ཆེན་པོའི་སྒོམ་ཁྲིད་དང༌། །དབང་པོ་རབ་འབྲིང་ཐ་ཀུན་ལ། །རང་རང་སྐལ་བ་དང་མཚམས་པའི། །བཀྲི་ཚུལ་སོ་སོར་མི་བྱེད་པར། །བླུན་པོ་མང་དུ་ཚོགས་པའི་དབུས། །ཟབ་ཆོས་ཐང་མར་བརྡལ་བ་འདི་ཅི། །ཞེས་གསུངས་དེང་སང་ཁྲིད་ཟེར་ནས། །ཁྲིད་ཚུལ་ངེས་པ་ལྟ་ཅི་སྨོས། །ལམ་གྱི་རིམ་པ་སྒྲ་ཙམ་ཡང༌། །ལེགས་པར་མ་ཐོས་འུར་ཟིང་ལ། །ཁྲིད་ཅེས་བྱ་བ་དེར་བརྟག་ན། །མོས་ལྡན་འགའ་ལ་ཆོས་ཟབ་མོའི། །བག་ཆགས་ཙམ་རེ་འཇོག་པ་ལས། །བླུན་པོ་ཚོགས་པའི་དབུས་སུ་ནི། །ཟབ་ཆོས་ཐང་མར་བརྡལ་བ་འདི། །གསང་སྔགས་ཚོང་ཟོང་བྱེད་པ་ཡི། །ཉེས་པ་མ་གཏོགས་རུང་སྙམ་པའི། །ལུང་རིགས་འཐད་ལྡན་ངས་མ་མངོན། །ཞེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། ཁུངས་ལ་དྲིས་པའི་ལན་ཞུས་པའི་སྐབས་ཏེ་དང་པོའོ།། ༈ །།དེ་ནས་ཕྱག་རྒྱ་ཆེན་པོ་ཡི། །མན་ངག་གཙོ་བོ་གང་ཡིན་འདྲི། །ཞེས་གསུངས་ཕྱག་ཆེན་མན་ངག་ནི། །བརྗོད་བྱ་དོན་གྱི་ཕྱག་ཆེན་དང༌། །རྗོད་བྱེད་ཚིག་གི་ཕྱག་ཆེན་ཅེས། །གཉིས་སུ་ཕྱེ་བའི་ཕྱི་མ་ལ། །གྲུབ་པ་སྡེ་བདུན་ལ་སོགས་པ། །རྒྱ་ཆེའི་བཤད་པ་ཚིག་གི་སྐོར། །བརྡ་སྐོར་བདུན་ལ་སོགས་པ་ཡི། །གདམས་པ་ཉམས་སུ་ལེན་པའི་སྐོར། །ལྷན་ཅིག་སྐྱེས་སྦྱོར་རྣམ་གསུམ་སོགས། །རྟོགས་པ་བྱིན་རླབས་སྐོར་རྣམས་སོ། །བྲ་ཟེ་ཆེན་པོའི་དོ་ཧ་དང༌། །གྲུབ་པ་སྡེ་བདུན་ལ་སོགས་པ། །འཕགས་ཡུལ་གྲུབ་ཆེན་མང་པོ་ཡིས། །མཛད་པའི་མན་ངག་ཕྱག་ཆེན་གྱི། །གཞུང་དུ་བཀྲལ་བ་ཇི་སྙེད་པ། །དེ་དག་ཡིན་པར་འདོད་ཅེ་ན། །དེ་དག་ཕྱག་ཆེན་གཞུང་ཉིད་དུ། །བཤད་ལ་སྐྱོན་ཡོད་མ་ཡིན་ཀྱང༌། །བརྒྱུད་པའི་གསོལ་འདེབས་དག་གི་སྐབས། །བྲམ་ཟེ་ཆེན་པོ་ལ་སོགས་པའི། །བླ་མ་གོང་མ་མི་འདྲེན་པར། །རྡོ་རྗེ་འཆང་ནས་ཏིལླི་པར། །བརྒྱུད་པའི་ལུགས་སུ་བྱས་འདི་ཅི། །ཞེས་གསུངས་འཕགས་ཡུལ་གྲུབ་པ་ཡི། །མདའ་བསྣུན་ཆེན་པོ་དོ་ཧ་དང༌། །གྲུབ་པ་སྡེ་བདུན་ལ་སོགས་པའི། །གཞུང་རྣམས་ཕྱག་ཆེན་དུ་འདོད་ཀྱང༌། །གྲུབ་ཆེན་དེ་དག་བརྒྱུད་པ་རུ། །མ་འདྲེན་པ་ཡི་རྒྱུ་མཚན་ནི། །ཕྱག་རྒྱ་ཆེན་པོ་འདི་ཡི་ཁུངས། །གསང་བའི་བདག་པོ་ནས་བརྒྱུད་དེ། །ཨོ་རྒྱན་ཡུལ་ནས་དར་ཚུལ་དང༌། །སླར་ཡང་རྗེ་བཙུན་ཏིལླི་པས། །འོག་མིན་གནས་མཆོག་དམ་པ་ནས། །དར་ཚུལ་གཉིས་སུ་ཡོད་པ་ལས། །བདག་ཅག་རྣམས་ནི་དཔལ་འབྲུག་པ། །འགྲོ་བའི་མགོན་པོའི་ཞལ་སྔ་ནས། །བླ་མའི་ངོ་བོ་ཆོས་ཀྱི་སྐུ། །རྡོ་རྗེ་འཆང་དང་ཞལ་མཇལ་བས། །བརྒྱུད་པ་ཉེ་རིང་བགྲང་མི་དགོས། །ཞེས་གསུངས་ཇི་བཞིན་ཕྱི་མ་ལྟར། །འདོད་པ་ལགས་ཚེ་བརྒྱུད་འདེབས་སུ། །དོན་བརྒྱུད་གཙོ་བོ་ཉིད་བཟུང་ནས། །རྡོ་རྗེ་འཆང་ནས་ཏིལླི་པར། །འདྲེན་གྱི་དེ་ལ་ཀླན་ཀ་མེད། །རྗེ་བཙུན་ཏིལླི་པ་ཉིད་ཀྱིས། །བཀའ་བབ་བཞི་པའི་བླ་མ་རྣམས། །བསྟེན་ནས་གྲུབ་པའི་ས་བརྙེས་ཏེ། །འོག་མིན་ཆེན་པོའི་ཞིང་ཉིད་དུ། །བྱོན་ནས་སངས་རྒྱས་དངོས་ཉིད་ལས། །ཤིན་ཏུ་རྨད་དུ་བྱུང་བའི་རྒྱུད། །གསན་པ་དེ་ཕྱིར་བླ་མའི་རིམ། །གོང་མ་དག་ལ་མི་ལྟོས་པར། །རྡོ་རྗེ་འཆང་ནས་ཏིལླི་པར། །བརྒྱུད་པས་ཆོག་པར་འདོད་ཅེ་ན། །རྡོ་རྗེ་འཆང་ནས་ཏིལླི་པས། །གསན་པའི་ཕྱག་ཆེན་གང་ཡིན་འདྲི། །རྡོ་རྗེ་འཆང་གི་ཞལ་རླངས་ནས། །བྱུང་བའི་བདུད་རྩིའི་ཆུ་རྒྱུན་ནི། །ཤིན་ཏུ་རྨད་དུ་བྱུང་བའི་རྒྱུད། །བཀའ་ནི་ཡང་དག་ཚད་མར་འདོད། །ཤིན་ཏུ་རྨད་བྱུང་རྒྱུད་འདི་ཉིད། །ཡིན་པར་ཁས་ལེན་བྱེད་ཅེ་ན། །རྨད་བྱུང་རྒྱུད་ལས་གཏུམ་མོ་སོགས། །ལམ་རིམ་བརྒྱད་དུ་གསུངས་པ་དེར། །ཕྱག་ཆེན་ལམ་གྱི་རིམ་པ་ཡི། །ཁྲིད་ཚུལ་གང་གི་སྐབས་ནས་བཤད། །རྨད་བྱུང་རྒྱུད་ལས་ཕྱག་ཆེན་གྱི། །ཁྲིད་ཚུལ་ལམ་རིམ་མ་གསུངས་ན། །འདི་ཡི་རྩ་བ་དེ་ཉིད་ལ། །བཅོལ་བ་དོན་མེད་ཉིད་དུ་ཐལ། །ཞེས་གསུངས་ཕྱག་ཆེན་ལམ་རིམ་ནི། །གཏུམ་སོགས་བརྒྱད་པ་གང་རུང་གི །སྐབས་ནས་བསྟན་པའི་ལམ་མིན་ཏེ། །རྨད་བྱུང་རྒྱུད་ལས་གསུངས་ཙམ་གྱིས། །གཏུམ་སོགས་གང་རུང་ཡིན་མི་དགོས། །ཅིག་ཅར་བ་ཡི་ལམ་རིམ་ལས། །དངོས་པོའི་གནས་ལུགས་བསྟན་པའི་སྐབས། །ལུས་དང་དངོས་པོའི་གནས་ལུགས་གཉིས། །ཡོད་པ་དེ་ལས་ཕྱི་མའི་སྐབས། །གྲོལ་ལམ་ཕྱག་རྒྱ་ཆེན་པོ་ཉིད། །གསུངས་ཕྱིར་དེས་ན་ཕྱག་ཆེན་གྱི། །རྩ་བ་རྨད་བྱུང་རྒྱུད་ཉིད་ལ། །བཅོལ་བའང་དོན་ལྡན་ཉིད་དུ་གྲུབ། །གལ་ཏེ་རྨད་བྱུང་རྒྱུད་ཉིད་ལས། །སེམས་ཀྱི་གནས་ལུགས་བསྟན་པ་དེ། །ཕྱག་ཆེན་ཁུངས་སུ་རིགས་ཤེ་ན། །འོ་ན་སེམས་ཀྱི་གནས་ལུགས་དེ། །ལུས་ཀྱི་གནས་ཚུལ་མ་ཤེས་པར། །རྟོགས་པར་མི་ནུས་ཞེས་གསུངས་ཕྱིར། །ཕྱག་རྒྱ་ཆེན་པོའི་མན་ངག་གི །ཁྲིད་གཞུང་དག་ཏུ་རྩ་དག་ནི། །རླུང་དང་ཐིག་ལེ་གནས་ལུགས་དང༌། །དེ་དག་ཉམས་སུ་བླང་ཚུལ་སོགས། །དངོས་བསྟན་བཤད་པ་ཡོད་མེད་འདྲི། །ཡོད་ན་གང་ལས་ཇི་ལྟར་བཤད། །མེད་ན་རྩ་བའི་ཁུངས་ལས་འགལ། །ཞེས་གསུངས་ཕྱག་ཆེན་ཁྲིད་གཞུང་ལས། །སྔོན་འགྲོ་དངོས་གཞི་གཉིས་ཀ་ལ། །རྩ་ཐིག་རླུང་སོགས་ཡོད་པར་མངོན། །ཐུན་མིན་སྔོན་འགྲོའི་སྐབས་སུ་ཡང༌། །ཞེན་མེད་སྟན་ལ་སྐྱིལ་ཀྲུང་བཅའ། །རེ་དོགས་མེད་པའི་ལག་པ་བསྣོལ། །གཡོ་སྒུལ་མེད་པའི་སྐལ་ཚིག་བསྲངས། །ཞེས་སོགས་ཕག་མོ་གྲུ་པས་གསུངས། །དངོས་གཞིའི་སྐབས་སུའང་གཞུང་འདི་ལས། །ཐབས་དང་ཤེས་རབ་བདག་ཉིད་ཅན། །ཨེ་ཝཾ་ལུས་ཀྱི་ལྟེ་བར་གནས། །ཞེས་གསུངས་ཐབས་ཤེས་དེ་གཉིས་སུ། །མ་འདུས་ལུས་གནས་མེད་པ་དང༌། །འདི་གར་གཞི་ལམ་འབྲས་བུ་ཡི། །ཐབས་ལམ་མ་ལུས་ཚང་བས་ན། །རྩ་ཐིག་རླུང་སོགས་ཉམས་ལེན་གྱི། །ཆ་ལག་དེ་ཙམ་ཅིས་མི་ཚང༌། །གལ་ཏེ་གཞི་ལམ་འབྲས་བུ་ཡི། །འོད་གསལ་སྐབས་ནས་བསྟན་ཅེ་ན། །འོ་ན་ཕྱག་ཆེན་ཆོས་དྲུག་ཅེས། །སོ་སོར་འབྱེད་པ་ཇི་ལྟར་རིགས། །ཞེས་གསུངས་རྒྱུད་འདི་ལས་གསུངས་པའི། །ལམ་རིམ་དེ་ལ་ཕྱག་ཆེན་དང༌། །ཆོས་དྲུག་གཉིས་སུ་འབྱེད་པའི་ཚེ། །རྒྱུད་འདིའི་ལམ་གྱི་གནས་གཅིག་པུས། །གང་ཟག་གཅིག་གི་ལམ་ཚང་བར། །སྟོན་པར་བྱེད་ལ་ཕྱག་ཆེན་དང༌། །ཁྲིད་ཚུལ་ཐབས་ལམ་མང་པོ་ཡིས། །གང་ཟག་གཅིག་གི་ལམ་ཚང་བར། །སྟོན་པར་བྱེད་ལ་ཆོས་དྲུག་ཅེས། །རྣམ་གཞག་སོ་སོར་འབྱེད་ཅེས་ཐོས། །ཁྱད་པར་དཔལ་ལྡན་འབྲུག་པ་ཡི། །གདམས་ངག་སྡོང་པོ་གསུམ་འདྲིལ་གྱི། །རྣམ་གཞག་བྱེད་པ་དེ་ཡི་ཚེ། །ཤིན་ཏུ་རྨད་དུ་བྱུང་བའི་རྒྱུད། །ཆ་ལག་བཅས་པ་ཐམས་ཅད་ནི། །གདམས་ངག་རས་ཆུང་ལུགས་ཞེས་པའི། །ཁུངས་སུ་བསྡུས་ནས་ཕྱག་ཆེན་ཉིད། །རྟོགས་པ་སྒམ་པོ་པ་ཡི་ལུགས། །ཞེས་གསུངས་ཐ་སྙད་བྱེད་འདི་ཅི། །ཞེས་གསུངས་སྡོང་པོ་གསུམ་དྲིལ་ནི། །མཉམ་མེད་ཟླ་འོད་གཞོན་ནུ་དེས། །རྨད་དུ་བྱུང་བའི་རྒྱུད་འདི་ཡི། །སེམས་ཀྱི་དངོས་པོའི་གནས་ལུགས་ཀྱི། །སྐབས་ནས་བསྟན་པའི་གྲོལ་ལམ་འདི། །རྩལ་དུ་སྟོན་པས་རྟོགས་པ་ནི། །སྒམ་པོ་པ་ཡི་ལུགས་སུ་བཞག །རྒྱུད་འདིའི་ཆ་ལག་གཞན་རྣམས་དང༌། །གྲུབ་པའི་མན་ངག་ཕལ་ཆེ་བ། །རས་ཆུང་ལུགས་ལས་བརྒྱུད་པས་ན། །གདམས་པ་དེ་ཡི་ལུགས་སུ་བརྗོད། །གཞན་ཡང་གངས་ཅན་འདིར་གྲགས་པའི། །ཕྱག་རྒྱ་ཆེན་པོའི་མན་ངག་ནི། །ཕལ་ཆེར་རི་ཁྲོད་དབང་ཕྱུག་ལ། །མངའ་བདག་རྒྱལ་སྲས་མཻ་ཏྲི་པས། །གསན་པའི་གདམས་པ་ཁོ་ནར་བས། །དེ་ལྟ་ན་ནི་མཆོག་གཟིགས་གཉིས། །འདི་ཡི་བརྒྱུད་པ་མི་འཐད་འགྱུར། །ཞེས་གསུངས་དེང་སང་གངས་ཅན་གྱི། །ལྗོངས་སུ་གྲགས་པའི་ཕྱག་ཆེན་གྱི། །གཞུང་ལུས་ཡིད་ལ་མི་བྱེད་པའི། །ཆོས་སྐོར་ཉི་ཤུ་རྩ་ལྔ་སོགས། །ཕལ་ཆེར་རི་ཁྲོད་དབང་ཕྱུག་པ། །ཤ་བ་རི་པའི་ཞལ་སྔ་ནས། །མངའ་བདག་རྒྱས་སྲས་མཻ་ཏྲི་པས། །གསན་པའི་གདམས་ངག་ཡིན་མོད་ཀྱང༌། །མཆོག་གཟིགས་རྣམ་གཉིས་འདིའི་བརྒྱུད་པར། །མི་འཐད་མེད་དེ་ཤིན་ཏུ་རིགས། །སྒྲ་བསྒྱུར་མར་པ་ལོ་ཙཱ་ལ། །ནཱ་རོ་མཻ་ཏྲིས་གཉིས་ཀ་ནས། །བརྒྱུད་པའི་གདམས་ངག་ཡོད་ན་ཡང༌། །ཕྱག་རྒྱ་ཆེན་པོའི་རྟོགས་པ་ནི། །ནཱ་རོའི་དྲིན་ལས་བརྙེས་པས་ན། །དོན་བརྒྱུད་གཙོ་བོར་བྱས་པར་མངོན། །ཞར་ལ་ཤིན་ཏུ་རྨད་བྱུང་རྒྱུད། །བཀའ་དང་བསྟན་བཅོས་གང་ཡིན་འདྲི། །ཞེས་གསུངས་རྨད་བྱུང་རྒྱུད་འདི་ཉིད། །བཀའ་ཡི་མཚན་ཉིད་ཚང་བས་ན། །འདི་ཡི་ཤིང་རྟ་ཆེ་རྣམས་ཀྱིས། །བཀའ་ཡང་དག་པའི་ཚད་མ་ཞེས། །རྡོ་རྗེ་འཆང་གི་བཀའ་ཉིད་དུ། །མགྲིན་གཅིག་ཏུ་ནི་ཞལ་འཆེས་སོ། །རྡོ་རྗེ་འཆང་གི་བཀའ་ཉིད་དུ། །ཚད་མས་གྲུབ་པར་འདོད་ཅེ་ན། །དེ་ཡི་འཐད་པ་ཅི་ཡིན་སྨོས། །ཁྱད་པར་རྒྱུད་གཞུང་དེ་ཉིད་དུ། །ཕྱག་རྒྱ་ཆེན་པོའི་མན་ངག་ནི། །མན་ངག་ཚིག་སྡུད་དག་ལས་ཤེས། །ཞེས་འདི་རྡོ་རྗེ་འཆང་ཆེན་གྱིས། །གྲུབ་ཆེན་དག་གིས་མཛད་པ་ཡི། །མན་ངག་གཞན་ལ་ཞལ་འཕངས་པ། །ཁས་ལེན་བྱེད་ལས་གཞན་དུ་མེད། །དེ་ལྟ་ན་ནི་བཀའ་དང་ནི། །བསྟན་བཅོས་དབྱེ་བ་མི་ཕྱེད་འགྱུར། །ཁུངས་ཐུབ་རྒྱུད་གཞུང་གཞན་དག་ལས། །འདི་འདྲའི་ཞལ་འཕངས་མཛད་པའི་ཚུལ། །ཡོད་ན་བཀའ་རུ་མི་འགལ་ཡང༌། །དེ་འདྲའི་རྒྱུད་གཞུང་རྙེད་པར་དཀའ། །རྩ་བའི་རྒྱུད་དུ་མི་གསལ་བ། །བཤད་རྒྱུད་དག་ཏུ་ཞལ་འཕངས་ནས། །གསུངས་པ་དག་དང་མཚུངས་སྙམ་ན། །འོ་ན་མན་ངག་ཚིག་སྡུད་ཀྱང༌། །བཤད་རྒྱུད་ཉིད་དུ་ཁས་ལེན་དགོས། །དེ་ལྟ་ན་ནི་ཧ་ཅང་ཐལ། །གལ་ཏེ་ཤིན་ཏུ་རྨད་བྱུང་རྒྱུད། །བསྟན་བཅོས་ཉིད་དུ་འདོད་ཅེ་ན། །བླ་མ་བརྒྱུད་པའི་རིམ་པ་ཡིས། །རྡོ་རྗེ་འཆང་གི་བཀའ་ཉིད་དུ། །བཞེད་པ་དེ་གང་མི་འཐད་འགྱུར། །ཚུལ་འདིར་འགལ་འདུ་སྐྱོན་མེད་ཀྱི། །ལན་ཞིག་ཡོད་ན་སྨྲ་བས་རིགས། །ཞེས་གསུངས་རྒྱུད་གཞུང་དེ་ཉིད་ལས། །ཕྱག་རྒྱ་ཆེན་པོའི་མན་ངག་ནི། །མན་ངག་ཚིག་སྡུད་དག་ལས་ཤེས། །ཞེས་པའི་ལུང་གི་རྒྱུད་འདི་ཉིད། །བཀའ་རུ་འདོད་ལ་མི་གནོད་དེ། །མན་ངག་ཚིག་སྡུད་ཅེས་བྱ་བ། །ཐབས་དང་ཤེས་རབ་དག་ཉིད་ཀྱི། །ཨེ་ཝཾ་ལུས་ཀྱི་ལྟེ་བར་གནས། །ཞེས་སོགས་ཕྱག་ཆེན་དོན་མཐའ་དག །ཚིག་སྡེ་བཞི་གསུམ་བཅུ་གཉིས་སུ། །བསྡུས་པས་ཚིག་སྡུད་ཅེས་བཞག་པ། །འདི་ནི་རྒྱུད་ཉིད་དེ་རང་ལ། །བྱེད་པར་གྲུབ་ཆེན་ལ་ཝ་པས། །བཞེད་ཅེས་ཀུན་མཁྱེན་ཆེན་པོས་གསུངས། །མན་ངག་གཞན་ལ་ཞལ་འཕངས་པའི། །འགལ་འདུའི་དྲྭ་བར་འཐུམས་མ་དགོས། །གཞན་ཡང་ཁམས་གསུམ་ཆོས་ཀྱི་རྒྱལ། །མཉམ་མེད་དྭགས་པོ་ལྷ་རྗེ་ཡིས། །ངེད་ཀྱི་ཕྱག་རྒྱ་ཆེན་པོ་འདི། །ཐེག་ཆེན་རྒྱུད་བླའི་དོན་ཡིན་ཅེས། །ཇི་ལྟར་གསུངས་པའི་རྗེས་འབྲངས་ནས། །སྐྱོབས་པ་འཇིག་རྟེན་མགོན་པོ་ཡིས། །ཐེག་ཆེན་རྒྱུད་བླའི་བསྟན་བཅོས་དང༌། །བཤད་གཞི་མདོ་དག་ཁུངས་སུ་ནི། །མཛད་ནས་ཕྱག་ཆེན་མདོ་ལུགས་དང༌། །མཐུན་པའི་བཤད་པ་རྒྱ་ཆེར་མཛད། །གང་འདི་ཕྱག་རྒྱ་ཆེན་པོའི་དོན། །མདོ་ལས་གསུངས་པའི་སྒོམ་རིམ་དུ། །བཀྲལ་བ་དང་ནི་རྒྱུད་བླའི་གཞུང༌། །སྔགས་སུ་ཁས་ལེན་གང་ཡིན་འདྲི། །ཕྱག་ཆེན་མདོ་ཡི་ལུགས་ཉིད་དུ། །ཁས་ལེན་བྱེད་ན་གཞན་ལུགས་པས། །དཀར་བརྒྱུད་པ་ལ་སྐྱོན་བརྗོད་ཀྱི། །ལུང་རིགས་ཐམས་ཅད་འཐད་པར་འགྱུར། །རྒྱུད་བླའི་བསྟན་བཅོས་སྔགས་གཞུང་དུ། །བཤད་པའི་ཤེས་བྱེད་བཙལ་བར་དཀའ། །ཞེས་གསུངས་མཉམ་མེད་དྭགས་པོ་དང༌། །སྐྱོབས་པ་འཇིག་རྟེན་གསུམ་མགོན་གྱིས། །ཕྱག་རྒྱ་ཆེན་པོ་རྒྱུད་བླ་དང༌། །མཐུན་པར་བཤད་སྲོལ་མཛད་མོད་ཀྱང༌། །དེ་ཡི་དགོངས་པ་འདི་ལྟ་སྟེ། །རྒྱུད་བླའི་བསྟན་བྱའི་གཙོ་བོ་ནི། །གནས་ཚུལ་རྡོ་རྗེ་ཆོས་བདུན་དང༌། །གསང་སྔགས་ཕྱག་རྒྱ་ཆེན་པོ་ཡི། །དོན་དམ་སེམས་ཀྱི་རྡོ་རྗེ་གཉིས། །དོན་གཅིག་ཉིད་ལ་དགོངས་པའི་ཚུལ། །པཎ་ཆེན་ཤཱཀྱ་མཆོག་ལྡན་གྱིས། །ངེས་དོན་རྒྱ་མཚོར་རྒྱ་ཆེར་གསུངས། །མདོ་སྔགས་ཕྱོགས་རེ་མཐུན་ཙམ་གྱིས། །ཕྱག་ཆེན་སྒོམ་རིམ་མདོ་ལུགས་དང༌། །རྒྱུད་བླ་སྔགས་གཞུང་གང་རུང་དུ། །ཐལ་བའི་སྐྱོན་རྣམས་ག་ལ་འཇུག །རྟོགས་བྱའི་དོན་ལ་ཁྱད་མེད་ཀྱང༌། །རྟོགས་བྱེད་ཐབས་ཀྱི་ཁྱད་པར་ཆེ། །དེས་ན་གཞན་གྱིས་དཀར་བརྒྱུད་པར། །གཞན་གྱི་གདམས་ངག་སྒོམ་བཞིན་དུ། །ནཱ་རོའི་བརྒྱུད་པར་འདེགས་བྱེད་པ། །གཞན་དང་འགལ་བ་ལྟ་ཅི་སྨོས། །རང་ལུགས་དང་ཡང་འགལ་བ་ཡིན། །ཞེས་སོགས་གསུངས་པའི་རྩོད་པ་ཡང༌། །ལྟར་སྣང་ཉིད་དུ་གོ་བས་ཆོག །ཕྱག་རྒྱ་ཆེན་པོའི་མན་ངག་ནི། །རྣལ་འབྱོར་བླ་ན་མེད་པ་ཡི། །རྫོགས་རིམ་ཟབ་པའི་མཐར་ཐུག་ཏུ། །འདོད་ན་རྒྱུད་བླ་ཁུངས་སུ་ནི། །དྲངས་ལ་དགོས་པ་ཅི་ཞིག་ཡོད། །ཅེས་གསུངས་ལམ་འདི་མདོ་སྔགས་ཀྱི། །ཟབ་པའི་མཐར་ཐུག་ཡིན་མོད་ཀྱང༌། །མཉམ་མེད་ཟླ་འོད་གཞོན་ནུ་དེས། །གསང་བའི་ཁྱད་ཆོས་འདི་བསྟན་ཚེ། །དེང་སང་སངས་རྒྱས་བསྟན་པ་འདི། །བཀའ་ཕྱག་སྤྲིན་གྱིས་བསྒྲིབས་ཞེས་པའི། །འཕྱ་བ་བསལ་ཕྱིར་གཞན་ལུགས་དང༌། །ཀུན་གྱིས་ཚད་མར་ཁས་ལེན་པའི། །གཞུང་ལུགས་དག་དང་མ་སྦྱར་ན། །དོན་དུ་འགྱུར་བར་དཀའ་བས་ན། །མདོ་དྲངས་དགོས་གལ་ཆེན་པོ་ཡོད། །ཅེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། མན་ངག་གི་གཞུང་ལ་དྲིས་པའི་ལན་ཞུས་པའི་སྐབས་ཏེ་གཉིས་པའོ། །དེ་ནས་ཕྱག་རྒྱ་ཆེན་པོ་ཡི། །ལྟ་བའི་བཞེད་ཚུལ་མདོ་སོགས་ཀྱི། །དབུ་མའི་གཞུང་ལས་གང་བཤད་པ། །དེ་ལས་ལྷག་པ་ཡོད་མེད་འདྲི། །དང་པོ་ལྟར་ན་རྗེ་མི་ལས། །ཐེག་ཆེན་དབུ་མའི་གཞུང་ཉིད་ལས། །ལྷག་པའི་ལྟ་བ་གསང་སྔགས་ལ། །ཡོད་པར་ཞལ་གྱིས་མི་བཞེས་གསུངས། །ཞེས་གསུངས་ལྟ་བའི་ངོས་ལ་ནི། །དབུ་ཕྱག་གཉིས་ལ་ཁྱད་པར་མེད། །དབུ་མས་སྲིད་ཞི་མཉམ་ཉིད་དང༌། །སྔགས་ཀྱི་འཁོར་འདས་དབྱེར་མེད་དུ། །བསྟན་པ་དོན་མཐུན་མིང་གཞན་ཡང༌། །སེམས་ཀྱི་རང་བཞིན་འོད་གསལ་དང༌། །འགྱུར་མེད་ཡོངས་གྲུབ་ཆེན་པོ་དང༌། །སྟོང་ཉིད་སྙིང་རྗེ་སྙིང་པོ་ཅན། །དོན་དམ་བྱང་ཆུབ་སེམས་མཆོག་དང༌། །སོ་སོ་རང་རིག་ཡེ་ཤེས་དང༌། །རྣམ་མེད་འོད་གསལ་སྟོང་པ་ཉིད། །བདེ་བ་ཆེན་པོའི་ཡེ་ཤེས་དང༌། །མཆོག་ཏུ་མི་འགྱུར་བདེ་ཆེན་དང༌། །གཉུག་མ་ལྷན་ཅིག་སྐྱེས་པ་སོགས། །མིང་དུ་ཇི་ལྟར་བསྙད་ན་ཡང༌། །དོན་ལ་ལྟ་བའི་ངང་དུ་གཅིག །དེས་ན་རྗེ་བཙུན་མི་ལས་ཀྱང༌། །ལྟ་བའི་ཆ་ལས་ཁྱད་མེད་ཀྱང༌། །ཐབས་ཀྱི་ཆ་ལས་ཁྱད་འཕགས་གསུངས། །གཉིས་པ་ལྟར་ན་འཕོ་བ་ཡི། །བག་ཆགས་ཞེས་པའི་སྤངས་བྱ་དང༌། །རྣམ་པ་ཀུན་གྱི་མཆོག་ལྡན་པའི། །སྟོང་པ་ཉིད་དང་མི་འགྱུར་བའི། །བདེ་བ་ཆེན་པོ་ཞེས་བྱ་བ། །སྤང་བྱ་དེ་ཡི་གཉེན་པོ་གང༌། །མདོ་སྔགས་དབུ་མའི་གྲུབ་མཐའ་ལས། །བཤད་པ་ཁས་ལེན་བྱེད་ནུས་སམ། །ཁྱད་པར་ཕུང་པོ་རྣམས་བཅས་ཀྱི། །སྟོང་ཉིད་ཆུ་ཤིང་བཞིན་དུ་ནི། །སྙིང་པོ་མེད་ཅེས་གསུངས་འདི་ཅི། །ཞེས་གསུངས་འཕོ་བའི་བག་ཆགས་དང༌། །སྒོ་གསུམ་ཐ་དད་འཛིན་པ་དང༌། །ཡེ་ཤེས་བསྐྱེད་པའི་དྲི་མ་སོགས། །གསུངས་པ་རྣམས་ཀྱང་མདོ་ལུགས་ཀྱི། །ཤེས་བྱའི་བག་ཆགས་ཕྲ་མོ་དང༌། །གཟུང་འཛིན་གཉིས་སྣང་ས་བོན་དང༌། །ཀུན་གཞིའི་ལས་སོགས་གསུངས་པ་རྣམས། །འདོགས་ཚུལ་མི་འདྲ་ཙམ་མ་གཏོགས། །དོན་ལ་འབྱེད་ཆོས་མེད་པ་དང༌། །སྔགས་སུ་རྣམ་ཀུན་མཆོག་ལྡན་དང༌། །མཆོག་ཏུ་མི་འགྱུར་བདེ་ཆེན་སོགས། །དེ་དག་མདོ་ཡི་མཐར་ཐུག་གི །སྐབས་ནས་བསྟན་པའི་སྤྲོས་བྲལ་དང༌། །རང་བཞིན་འོད་གསལ་བ་རྣམས་ཀྱང༌། །དོན་ལ་འབྱེད་ཆོས་མེད་པས་སོ། །ཕུང་པོ་རྣམ་བཅས་སྟོང་ཉིད་འདི། །དབུ་མའི་གཞུང་ལུགས་རྣམས་ནས་ཀྱང༌། །མཐར་ཐུག་ལྟ་བའི་སྟོང་ཉིད་དུ། །མི་བཞེད་པས་ན་དྲངས་དོན་ནོ། །འོ་ན་དེ་ལ་མདོ་སྔགས་གཉིས། །ཁྱད་པ་མེད་པར་འགྱུར་ཞེ་ན། །མདོ་སྔགས་གཉིས་ཀྱི་ལྟ་བའི་ཁྱད། །དབུ་མར་རབ་ཏུ་མི་གནས་དང༌། །ཟུང་འཇུག་རབ་ཏུ་མི་གནས་པས། །ཕྱེ་བར་ཀུན་མཁྱེན་ཆེན་པོས་གསུངས། །མདོ་སྔགས་དབུ་མའི་ལྟ་ཚུལ་གྱི། །ཁྱད་པར་རབ་ཏུ་མི་གནས་དང༌། །ཟུང་འཇུག་རབ་ཏུ་མི་གནས་པས། །འབྱེད་པ་ཉིད་དུ་འདོད་ཅེ་ན། །རབ་ཏུ་མི་གནས་པ་ཞེས་པ། །ཁས་ལེན་བྲལ་བའི་དོན་ཡིན་ཕྱིར། །ཟུང་འཇུག་རབ་ཏུ་མི་གནས་པ། །ཞེས་འདི་རབ་ཏུ་མི་གནས་པའི། །ཆ་ལས་ཐེག་ཆེན་དབུ་མ་དང༌། །མཐུན་ཡང་ཟུང་འཇུག་ཁས་ལེན་པའི། །ཆ་ལས་ཁས་ལེན་བྲལ་བ་ཡི། །དོན་དུ་འཐད་དང་མི་འཐད་འདྲི། །དང་པོ་ལྟར་ན་ཟུང་འཇུག་ཉིད། །ཁས་ལེན་བྱེད་བཞིན་ཁས་ལེན་དང༌། །བྲལ་བར་འདོད་ན་བཞད་གད་གནས། །ཞེས་གསུངས་ཟུང་འཇུག་ཁས་ལེན་ཀྱང༌། །ཁས་ལེན་བྲལ་བའི་དོན་དུ་འཐད། །ཟུང་འཇུག་དེ་ལ་དབུ་མ་པའི། །རིགས་པས་དཔྱད་མི་བཟོད་པའི་ཕྱིར། །སྤྲོས་པའི་མུ་དང་བྲལ་བས་ན། །དབུ་ཕྱག་ལྟ་བའི་ཞེ་ཕུག་ནི། །ཁས་ལེན་བྲལ་བའི་དོན་དུ་གཅིག །བཞད་གད་གནས་སུ་མི་འགྱུར་ཏེ། །དགག་ཕྱོགས་དང་ནི་སྒྲུབ་ཕྱོགས་ནས། །འཁྲུལ་པ་དག་དང་འཁྲུལ་མེད་ཀྱི། །ཁྱད་ཙམ་ཉིད་དེ་རིམ་ལྔ་ལས། །འཁོར་བ་དང་ནི་མྱ་ངན་འདས། །རྟོག་པ་གཉིས་པོ་སྤངས་ནས་ནི། །གང་དུ་དངོས་པོ་གཅིག་གྱུར་པ། །ཟུང་དུ་འཇུག་ཅེས་དེ་ལ་བཤད། །གཉིས་པ་ལྟར་ན་སྔགས་ཀྱི་ནི། །དབུ་མའི་ཚུལ་འདིར་མདོ་སྔགས་ཀྱི། །གཞུང་ཆེན་གང་དང་གང་བཤད་པའི། །རབ་ཏུ་མི་གནས་པ་ཞེས་པའི། །ཐ་སྙད་སྦྱར་ལ་དགོས་པ་ཅི། །སྔགས་སུ་མདོ་ཡི་གཞུང་ལུགས་དང༌། །མཐུན་པར་རབ་ཏུ་མི་གནས་པའི། །ཐ་སྙད་སྦྱར་བའི་དགོན་པ་ནི། །གཉིས་སུ་བཟུང་བའི་རྣམ་རྟོག་གི །སྤྲོས་པ་ལྡོག་པའི་ཆེད་དུའོ། །ཁྱད་པར་སྐབས་འདིའི་ཟུང་འཇུག་གི །ཟུང་གི་ངོས་འཛིན་གང་ལ་བྱེད། །འཇུག་པ་གཅིག་པའི་བྱེད་ལས་ཀྱི། །འཇུག་པའི་ཡུལ་ཡང་ཇི་ཞིག་མཆིས། །སྐབས་འདིར་ཟུང་གི་ངོས་འཛིན་ནི། །སྣང་བ་ལྷན་ཅིག་སྐྱེས་པ་དང༌། །སེམས་ཉིད་ལྷན་ཅིག་སྐྱེས་པ་གཉིས། །འཇུག་པ་གཅིག་པའི་བྱེད་ལས་ཀྱི། །འཇུག་ཡུལ་བློ་ངོ་གཉིས་སུ་ཕྱེ་ཡང༌། །དོན་ལ་རྣམ་དབྱེ་མ་མཆིས་པའི། །སྣང་སེམས་དབྱེར་མེད་ངང་དུའོ། །ཞར་ལ་རྒྱ་ནག་དགེ་སློང་གི །འདོད་པའི་ལྟ་བ་དེ་ཉིད་དང༌། །དཔལ་ལྡན་དྭགས་པོ་དཀར་བརྒྱུད་ཀྱི། །ཕྱག་རྒྱ་ཆེན་པོ་དོན་གཅིག་ཅེས། །མཁས་པ་དག་གིས་གང་གསུངས་པ། །དེ་ལན་ཐམས་ཅད་མཁྱེན་པ་ཆེ། །པདྨ་དཀར་པོ་ཡབ་སྲས་ཀྱི། །རྩོད་སྤོང་ཇི་ལྟར་མཛད་པ་ལས། །ལྷག་པའི་སྤྲོས་པ་མི་དགོས་མོད། །ཧ་ཤང་ལུགས་ཀྱི་ལྟ་བ་དེ། །རྒྱ་ནག་མཁན་པོ་དེ་ཉིད་ཀྱིས། །སྟོན་ཚུལ་ཐབས་ལ་མི་མཁས་པའི། །ཁྱད་པར་མ་གཏོགས་གདམས་པ་དངོས། །ཐེག་ཆེན་ལུགས་ཀྱི་མན་ངག་གང༌། །ཟབ་མོ་གཞན་དང་ཁྱད་མེད་ཅེས། །ཚད་མར་གྱུར་པ་འགའ་གསུངས་ན། །ཧ་ཤང་ལུགས་དང་དཀར་བརྒྱུད་ཀྱི། །ཕྱག་རྒྱ་ཆེན་པོ་མི་མཚུངས་པའི། །ཤེས་བྱེད་སྨྲ་ལ་དགོས་པ་ཅི། །ཞེས་གསུངས་དེ་ལ་འགའ་ཞིག་གིས། །ལུགས་དེ་ཐབས་ལམ་ཁྱད་གསོད་པས། །སྟོན་ཚུལ་མི་མཁས་པ་མ་གཏོགས། །དོན་ལ་ཁྱད་མེད་བཞེད་པ་ནི། །སྤྲོས་མེད་ཕྱོགས་ནས་མཐུན་ཙམ་ལ། །དགོངས་པ་ཡིན་གྱི་ཕྱག་ཆེན་དང༌། །རྣམ་པ་ཀུན་ཏུ་མི་མཚུངས་པའི། །ཤེས་བྱེད་སྨྲ་བའི་དགོས་པ་ནི། །རང་ལུགས་ལྟ་བ་ཚོལ་བའི་སྐབས། །རང་རིག་ཡིད་བྱེད་ཡོད་དགོས་ལ། །དེ་ནས་ལྟ་བ་རྙེད་པའི་སྐབས། །ལྟ་བའི་ངོ་བོ་སྐྱོང་དགོས་ལ། །དེ་ནས་བར་དུ་སྒོམ་པའི་སྐབས། །རྩོལ་མེད་དྲན་པ་བརྟེན་དགོས་ལ། །དེ་ནས་སྤྱོད་པའི་སྐབས་སུ་ཡང༌། །འཛིན་པ་དབྱིངས་སུ་མ་ཞིའི་བར། །སྤང་བླང་ཚུལ་བཞིན་སྤྱོད་དགོས་ལ། །ཧ་ཤང་དེ་རྣམས་མི་འདོད་ཅིང༌། །ཅི་ཡང་མི་སེམས་རྒྱལ་བ་ལྟར། །ལུང་མ་བསྟན་གྱི་ལྟ་བ་དང༌། །ཕྱག་ཆེན་རང་བཞིན་ཡོངས་ཤེས་གཉིས། །མཚུངས་སྙམ་བསམ་པ་ག་ལ་ཡོད། །གཞན་ཡང་རྗེ་བཙུན་ས་པཎ་གྱིས། །དཀར་བརྒྱུད་པ་ཡི་ཕྱག་ཆེན་དེ། །རྣམ་བརྫུན་སྨྲ་བའི་ལུགས་ཡིན་ཅེས། །གསུངས་པ་དེ་ལ་ཇི་སྐད་སྨྲ། །ཞེས་གསུངས་འདི་ཡི་གྲུབ་མཐའ་ནི། །ཕྱི་དོན་སེམས་དང་སེམས་དེ་ཡང༌། །རང་རིག་རང་གསལ་དོན་དམ་དུ། །འདོད་པ་སེམས་ཙམ་སྤྱི་ཡི་ལུགས། །ཡིན་ཀྱང་སེམས་ཀྱི་རྣམ་པ་ཡང༌། །བདེན་མེད་གཏན་ལ་ཕབ་པ་ཡི། །སྒོ་ནས་ཕྱག་ཆེན་རྣམ་བརྫུན་དང༌། །ཕྱོགས་ཙམ་མཚུངས་པ་ལྟར་སྣང་ཡང༌། །ཀུན་ཏུ་མི་མཚུངས་ཁྱད་དབྱེ་ཆེ། །རྣམ་བརྫུན་སྨྲ་བས་གང་བཤད་པའི། །གྲུབ་པའི་མཐའ་དང་ཕྱག་ཆེན་ཉིད། །རྣམ་པ་ཀུན་ཏུ་མི་མཚུངས་ན། །དེ་ཡི་དབྱེ་བ་ཇི་ལྟར་ཡོད། །ཕྱག་ཆེན་རྣམ་བརྫུན་སྨྲ་བ་དང༌། །མཚུངས་པ་མིན་པའི་ཤེས་བྱེད་ནི། །ཕྱག་ཆེན་དབང་བྱིན་མོས་གུས་དང༌། །རྗེས་ཤེས་བདེན་མེད་སྤྲོས་བྲལ་དང༌། །ཉོན་མོངས་ལམ་དུ་བྱེད་པ་དང༌། །ཚེ་གཅིག་འཚང་རྒྱར་བཞེད་པ་རྣམས། །རྣམ་བརྫུན་པ་ཡིས་མི་འདོད་ལོ། །འོན་ཀྱང་ཆ་ཤས་འགའ་ཙམ་ལ། །མཐུན་པར་དགོངས་ཏེ་རྒོད་ཚངས་པས། །རང་རེའི་ལུགས་འདི་སེམས་ཙམ་དང༌། །ཆ་ཙམ་མཚུངས་པར་སྣང་ཞེས་གསུངས། །རྣམ་བརྫུན་སྨྲ་བར་ཁས་ལེན་ན། །གྲུབ་མཐའ་སྨྲ་བ་བཞིའི་ནང་ཚན། །སེམས་ཙམ་ཉིད་དུ་ཐལ་མིན་ནམ། །ཞེས་གསུངས་སེམས་ཙམ་ཐལ་ན་ཡང༌། །བབ་ལུགས་ཕྱོགས་ཙམ་མཐུན་པར་མཐོང༌། །དེ་ཡང་རྣམ་བརྫུན་སྨྲ་བ་ཡིས། །ཐོག་མར་ཆོས་རྣམས་སེམས་སུ་ཕབ། །སེམས་ཀྱང་བདེན་མེད་གཏན་ལ་ཕབ། །མཉམ་བཞག་སྤྲོས་བྲལ་ཉམས་སུ་མྱོང༌། །རྗེས་ཤེས་ཐ་སྙད་བདེན་གྲུབ་ཏུ། །འཇོག་ཀྱང་མཉམ་བཞག་དབང་བཙན་ཞེས། །འདོད་པ་ཇི་བཞིན་ཕྱག་ཆེན་པས། །འཁོར་འདས་ཆོས་རྣམས་སེམས་སུ་ཕབ། །སེམས་ཀྱང་གནས་ལུགས་ངོ་སྤྲོད་མཛད། །དེ་ལ་དོན་དམ་བདེན་པ་དང༌། །སེམས་ཀྱི་རྡོ་རྗེ་ཞེས་སོགས་སུ། །ཐ་སྙད་འདོགས་ཀྱང་ཡིན་ལུགས་ལ། །གདགས་གཞི་བྲལ་བར་བཞེད་པ་རྣམས། །དེ་དག་མདོ་སྔགས་སོ་སོ་ཡི། །ཆོས་སྐད་མི་མཐུན་ཙམ་མ་གཏོགས། །དོན་ལ་བཞེད་ཚུལ་ཕྱོགས་རེ་བར། །མཚུངས་ཞེས་བརྗོད་ལ་ཀླན་ཀ་ཡི། །ཅ་ཅོ་མང་དུ་བྲེལ་བར་མཛད། །གལ་ཏེ་རྣམ་བརྫུན་སྨྲ་བ་ཡི། །གཞུང་ལས་བཤད་པའི་ངེས་དོན་དང༌། །རྣལ་འབྱོར་བླ་ན་མེད་པ་ཡི། །རྒྱུད་སྡེ་དག་ལས་གང་གསུངས་པ། །མདོར་བསྟན་རྒྱས་བཤད་ཙམ་མ་གཏོགས། །དོན་ལ་ཁྱད་པར་མ་མཆིས་པས། །འདོད་ཐོག་ཉིད་དུ་བབ་ཅེ་ན། །འོ་ན་ཀུན་མཁྱེན་པད་དཀར་གྱིས། །རྣམ་བརྫུན་དབུ་མར་མི་བཞེད་ཅིང༌། །དེ་ལས་བཤད་པའི་ལྟ་བ་ཡིས། །ཆོས་མཆོག་ཚུན་ལས་མི་བགྲོད་ཅེས། །གསུངས་པ་འདི་ལ་ཇི་སྐད་སྨྲ། །བབ་ལུགས་ཕྱོགས་ཙམ་མཚུངས་མ་གཏོགས། །གྲུབ་མཐའ་ཀུན་ནས་མི་མཚུངས་ཏེ། །སེམས་ལས་གཞན་གང་མེད་པ་དང༌། །སེམས་ཀྱང་ཅི་ཡང་མི་རྟོགས་པའི། །མྱོང་བ་རང་རིག་རང་གསལ་ཙམ། །དོན་དུ་ཡོད་པར་ཁས་ལེན་ཕྱིར། །རྣམ་བརྫུན་དབུ་མའང་མི་བཞེད་ན། །རྣལ་འབྱོར་བླ་ན་མེད་པ་ཡི། །དོན་དུ་སུ་ཡིས་འཆད་པར་བྱེད། །དཀར་བརྒྱུད་འདི་ཡི་ཤིང་རྟ་ཆེར། །གྲགས་པ་གསལ་ལྡན་ཁ་ཅིག་གིས། །གནས་ལུགས་ཕྱག་རྒྱ་ཆེན་པོ་དང༌། །བདེ་སྟོང་ཕྱག་རྒྱ་ཆེན་པོ་ཞེས། །གཉིས་སུ་འབྱེད་ནས་སྨིན་བྱེད་ཀྱི། །ཆོ་ག་དག་ལ་མི་ལྟོས་པའི། །ཁྲིད་ཚུལ་གཉིས་ལ་དང་པོ་དང༌། །སྨིན་བྱེད་རྒྱུ་དབང་བསྐུར་དགོས་པའི། །ཁྲིད་ཚུལ་ཕྱི་མར་ཞལ་བཞེས་ནས། །བརྒྱུད་པ་རིན་ཆེན་འདི་ཉིད་ཀྱི། །ཕྱག་བཞེས་ཕལ་ཆེར་དང་པོ་དང༌། །མཐུན་ཞེས་བཀའ་བསྩལ་བྱོན་པ་ལ། །རང་ལུགས་འཛིན་པའི་སྐྱེས་ཆེན་ནི། །དམ་པ་མང་པོས་ཡི་རངས་མཛད། །དེ་ལྟ་ན་ནི་ཕྱག་ཆེན་གྱི། །མན་ངག་མདོ་ལུགས་ཁོ་ནར་ལས། །གཞན་དུ་བཤད་པ་ནུས་མ་ཡིན། །ཞེས་གསུངས་སྟག་ལུང་ངག་གྲགས་སོགས། །དམ་པ་དག་གི་བཞེད་པ་ལྟར། །སྤྲོས་བཅས་དབང་ལ་མི་ལྟོས་པའི། །གནས་ལུགས་ཕྱག་རྒྱ་ཆེན་པོ་ཡི། །ཁྲིད་ཚུལ་མཛད་པས་ཕྱག་ཆེན་གྱི། །མན་ངག་མདོ་ལུགས་མི་འགྱུར་ཏེ། །རང་ལུགས་དབང་རྣོན་ཕྱག་ཆེན་དུ། །ཁྲིད་ཚུལ་དེ་ཀར་ལགས་པའི་ཕྱིར། །དེ་ལ་བྱིན་རླབས་འཕོ་བ་དང༌། །རྡོ་རྗེ་ཡེ་ཤེས་དབང་གིས་ནི། །སྨིན་བྱེད་དབང་གི་གོ་བཅད་དེ། །ཕྱག་རྒྱ་ཆེན་པོ་དེ་རང་ཉིད། །དབང་དོན་ཡེ་ཤེས་ཡིན་པར་འདོད། །འཇིག་རྟེན་དབང་ཕྱུག་ཀརྨ་པ། །མི་བསྐྱོད་རྡོ་རྗེའི་ཞལ་སྔ་ནས། །དབུ་མ་རྩ་བ་ཤེས་རབ་ལས། །གསུངས་པའི་ལྟ་བ་དེ་ཉིད་དང༌། །ཕྱག་རྒྱ་ཆེན་པོ་དོན་གཅིག་ཅིང༌། །འོན་ཀྱང་ཐོས་བསམ་རྐྱང་པ་ཡིས། །སྤྲོས་པ་བཅད་དང་སྒོམ་པས་ནི། །ཉམས་སུ་མྱོང་བའི་ཁྱད་འབྱེད་གསུངས། །དེ་ལྟ་ན་ནི་ཕྱག་རྒྱ་ཆེ། །མདོ་ལུགས་ཉིད་དུ་ཐལ་མིན་ནམ། །ཞེས་གསུངས་རྒྱལ་བ་ཀརྨ་པ། །མི་བསྐྱོད་རྡོ་རྗེའི་བཞེད་པ་ལྟར། །ཕྱག་རྒྱ་ཆེན་པོ་སྤྲོས་མེད་ཀྱི། །ཆ་ལས་དབུ་མའི་ལྟ་བ་དང༌། །མཚུངས་ཞེས་གསུངས་པ་དེ་ཙམ་གྱིས། །ཕྱག་ཆེན་མདོ་ལུགས་མི་འགྱུར་ཏེ། །ཐབས་ཀྱི་ཆ་ལས་ཁྱད་ཞུགས་ཞེས། །རྗེ་བཙུན་ཆེན་པོའི་ཞལ་སྔ་ནས། །འོན་ཀྱང་སྤྲོས་བྲལ་རྟོགས་པ་ཡི། །ཐབས་ལ་གསང་སྔགས་ཁྱད་པར་འཕགས། །ཞེས་གསུངས་དོན་དུ་བབ་པས་སོ། །ཞེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། ལྟ་བ་ལ་དྲིས་པའི་ལན་ཞུས་པའི་སྐབས་ཏེ་གསུམ་པའོ།། ༈ །།དེ་ནས་ལྟ་བའི་རྒྱུན་བསྐྱངས་ཚེ། །ཡིད་ལ་བྱེད་དང་མི་བྱེད་འདྲི། །དང་པོ་ལྟར་ན་ཕྱག་རྒྱ་ཆེ། །སྒོམ་པའི་དུས་སུ་ཆོས་གང་ཡང༌། །ཡིད་ལ་མི་བྱེད་གསུངས་དང་འགལ། །གཉིས་པ་ལྟར་ན་གནས་ལུགས་ཀྱི། །ངང་དུ་མ་ཡེངས་འཇོག་པའི་ཚེ། །དྲན་དང་ཤེས་བཞིན་དག་གིས་ནི། །བྱེད་ལས་འཇུག་པ་མ་ཡིན་ནམ། །དྲན་དང་ཤེས་བཞིན་མི་བརྟེན་ན། །གཉིས་འཐུག་དང་ནི་བརྒྱལ་བ་དང༌། །ཁྱད་པར་མེད་པའི་སྒོམ་པ་གང༌། །ཇི་ལྟར་གོམས་པར་བྱེད་བཞིན་དུ། །གཏི་མུག་རྗེ་ཆེར་འཕེལ་བར་བྱེད། །དེ་ཡིས་ཕྱི་མའི་སྐྱེ་བ་ནི། །དུད་འགྲོ་ཉིད་དུ་འཕེན་མིན་ནམ། །ཞེས་གསུངས་ཕྱག་ཆེན་སྒོམ་པའི་ཚེ། །ཡིད་ལ་མི་བྱེད་པ་ཉིད་དང༌། །དྲན་ཤེས་བརྟེན་པ་གཉིས་ཀ་དགོས། །དམིགས་བཅས་ཡུལ་གྱི་གཏད་སོ་དང༌། །སེམས་འཛིན་དམ་པོ་ལ་སོགས་པའི། །ཡིད་ལ་བྱེད་པ་རྣམས་བཀག་ཀྱང༌། །དེ་ལ་རྩོལ་མེད་ཡང་དག་གི །དྲན་དང་ཤེས་བཞིན་མ་བཀག་སྟེ། །འཛིན་པ་མེད་ཀྱང་མ་ཡེངས་པ། །དགོས་ཀྱི་དེ་ལྟར་མ་ཡིན་ན། །ཡིད་ལ་མི་བྱེད་ཅེས་བྱ་བའི། །ཚིག་གིས་བསླུས་ཏེ་དྲན་ཤེས་ཀྱང༌། །སྤངས་ན་བླུན་སྒོམ་ཉིད་གྱུར་ཏེ། །བླུན་པོས་ཕྱག་རྒྱ་ཆེ་སྒོམ་པ། །ཕལ་ཆེར་དུད་འགྲོའི་རྒྱུར་འགྱུར་གསུངས། །ཁྱད་པར་རྣམ་རྟོག་ཆོས་སྐུ་ཞེས། །གཏམ་སྙན་རླུང་ལྟར་གྲགས་པ་འདི། །དོན་དམ་ཀུན་རྫོབ་གང་ཉིད་ལས། །བརྩམས་ཏེ་གསུངས་པའི་དགོངས་པ་འདྲི། །ཞེས་གསུངས་རྣམ་རྟོག་དེའི་རང་བཞིན། །མ་རྟོགས་པ་དང་རྟོགས་པ་དང༌། །མཐར་ཐུག་སྐབས་ཞེས་ཕྱེ་བ་ལས། །རྟོགས་པ་ཤར་བའི་སྐབས་ནས་བརྩམས། །གསུངས་པ་ཡིན་ཏེ་རྒྱལ་དབང་རྗེ། །རྣམ་རྟོག་རང་བཞིན་ཤེས་ཙ་ན། །གང་ཤར་ཆོས་སྐུར་ཁྲོ་ལོ་ལོ། །ཞེས་གསུངས་རྣམ་རྟོག་ཆོས་སྐུ་རུ། །གསུངས་པ་ངེས་དོན་ཉིད་ལ་དགོངས། །དོན་དམ་ཉིད་ལས་བརྩམས་ཤེ་ན། །རྗེ་བཙུན་ཆེན་པོ་མི་ལ་ཡིས། །དོན་དམ་བདེན་པའི་དབང་དུ་ན། །བགེགས་ལས་སངས་རྒྱས་ཀྱང་ནི་མེད། །ཅེས་གསུངས་ལྟར་ན་རྣམ་རྟོག་གང༌། །ཁོ་ནར་མ་ཟད་དགེ་སྡིག་དང༌། །ལས་དང་འབྲས་བུའི་འབྲེལ་བ་དང༌། །ས་དང་ལམ་གྱི་རྣམ་གཞག་དང༌། །མཐར་ཐུག་སྐུ་དང་ཡེ་ཤེས་སོ། །ཐམས་ཅད་ཁས་ལེན་དང་བྲལ་ཞིང༌། །འཁོར་འདས་ཆོས་སྐུ་གདོད་མ་ནས། །སྐྱེ་མེད་མཁའ་ལྟར་དག་པ་ལ། །རྣམ་རྟོག་ཁོ་ནར་དམིགས་ཕུག་ནས། །ཆོས་སྐུ་ཡིན་ཞེས་གསུངས་པ་ཡི། །རྒྱུ་མཚན་དགོས་པ་ཇི་ཞིག་ཡོད། །ཅེས་གསུངས་དེ་ཡི་དགོས་པ་ནི། །འཁོར་འདས་ཤེས་བྱ་འདི་དག་ཀུན། །དོན་ལ་ཅི་ཡང་མ་གྲུབ་བཞིན། །གཉིས་སུ་སྣང་བ་འདིར་དཔྱད་པས། །རྩ་བ་རྣམ་རྟོག་དེའི་རང་བཞིན། །ཤེས་མ་ཤེས་ལ་ཐུག་པས་ན། །དེ་ཉིད་ཁོ་ནར་དམིགས་ཕུག་སྟེ། །རྣམ་རྟོག་ཆོས་སྐུ་ཡིན་ཅེས་གསུངས། །ཀུན་རྫོབ་ཁོ་ནའི་དབང་བྱས་ནས། །གསུངས་པ་འདོད་ན་སྐབས་དེར་ནི། །རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོར་ལྟུང་བྱེད་ཡིན། །ཞེས་སོགས་རྣམ་རྟོག་འཁྲུལ་པ་ཉིད། །སྤང་བྱའི་དྲི་མར་བཤད་པ་ཡི། །ལུང་དང་གཏན་ཚིག་བསམ་མི་ཁྱབ། །དེ་ལྟ་ན་ཡང་མ་རིག་པའི། །དབང་དུ་གྱུར་པས་ལུང་རིགས་ཀྱི། །འཐད་པ་གང་ཡང་མེད་བཞིན་དུ། །རྣམ་རྟོག་ཆོས་ཀྱི་སྐུ་ཡིན་ཞེས། །ཨུ་ཚུགས་རང་དགའ་བྱས་འདོད་ན། །དགེ་སྡིག་དང་ནི་ལས་འབྲས་དང༌། །བདེན་པ་བཞི་དང་དཀོན་མཆོག་གསུམ། །ཐམས་ཅད་མེད་པར་ཐལ་བར་འགྱུར། །སྤང་བྱ་དང་ནི་གཉེན་པོ་དང༌། །འཁོར་དང་མྱ་ངན་འདས་པ་སོགས། །གསུང་རབ་དག་ལས་གང་བཤད་པའི། །རྣམ་གཞག་ཐམས་ཅད་མི་འཐད་འགྱུར། །མཚམས་མེད་ལས་ཀྱང་ཆེས་ལྕི་བའི། །ཆོས་སྤོང་ལས་ལ་འབད་བྱས་པའི། །རྣམ་སྨིན་འབྲས་བུ་མི་བཟད་པས། །སེམས་ཡོད་སུ་ཞིག་འདི་ལ་དགའ། །རྣམ་རྟོག་ཆོས་ཀྱི་སྐུ་ཞེས་པའི། །དགོངས་པའི་གཏད་སོ་མི་འཚོལ་བར། །རྨོངས་ཞེན་བློ་ཡི་གཏམ་འདི་ཡི། །ཕྱོགས་འཛིན་ངལ་བ་མང་བྱས་རྣམས། །སྨྱོན་པའི་ནང་ནས་སྨྱོན་པ་རང༌། །ཞེས་གསུངས་རྣམ་རྟོག་དེའི་རང་བཞིན། །མ་རྟོགས་དུས་ནའང་ཆོས་ཀྱི་སྐུ། །ཡིན་ཅེས་ཁས་ལེན་བྱེད་རྣམས་ལ། །ཇི་སྐད་གསུངས་པའི་སྐྱོན་འཇུག་ཀྱང༌། །བློ་དམན་རྣམས་ལ་དེའི་བློ་དང༌། །མཐུན་པར་དྲང་དོན་ཁས་ལེན་དགོས། །དེ་མིན་དྲང་ངེས་འཁྲུགས་པར་འགྱུར། །རྒྱལ་བས་ཆོས་སྒོ་སྣ་ཚོགས་སུ། །གསུངས་པའང་གདུལ་བྱའི་དབང་ལས་འདོད། །ཕྱག་རྒྱ་ཆེན་པོའི་ཉམས་ལེན་དང༌། །ཐེག་ཆེན་དབུ་མའི་དོན་སྒོམ་པ། །མཚུངས་དང་མི་མཚུངས་གང་ཡིན་འདྲི། །ཞེས་གསུངས་ཕྱག་ཆེན་ཉམས་ལེན་འདི། །ཐེག་ཆེན་དབུ་མའི་སྒོམ་རིམ་དང༌། །མཚུངས་པར་བཤད་པའི་སྐབས་ཀྱང་ཡོད། །དབུ་མའི་སྒོམ་རིམ་ཐོས་བསམ་གྱིས། །དཔྱད་པ་སྔོན་དུ་འགྲོ་དགོས་པའི། །དཔྱད་སྒོམ་དང་ནི་འཇོག་སྒོམ་དུ། །འཇུག་ཚུལ་གཉིས་ལས་ཕྱི་མ་དང༌། །མཚུངས་ཀྱང་ནང་གསེས་ཁྱད་པར་ཆེ། །དང་པོ་ལྟར་ན་ཕྱག་ཆེན་གྱི། །མན་ངག་གཞུང་ལས་དབུ་མ་ཡི། །གཏན་ཚིགས་བཞིའམ་ལྔ་དག་གིས། །ཕྱི་ནང་ཆོས་ཀུན་བདེན་མེད་དུ། །གཏན་ལ་ཕབ་ཚུལ་ཇི་ལྟར་ཡོད། །ཅེས་གསུངས་དབུ་མའི་སྒོམ་ཚུལ་དང༌། །མཚུངས་ཀྱང་སྐབས་འདིར་འཇོག་སྒོམ་ལ། །ཕྱི་ནང་ཆོས་ཀུན་གཏན་ཚིགས་ཀྱིས། །གཏན་ལ་ཕབ་ཚུལ་མི་དགོས་ཏེ། །ཕྲ་ཕྱིར་ཐོས་པའི་ཡུལ་མ་ཡིན། །དོན་དམ་ཡིན་ཕྱིར་བསམ་བྱ་མིན། །ཞེས་སོགས་ཐོས་བསམ་རྐྱང་པ་ཡིས། །ཆོས་ཉིད་ཇི་བཞིན་མི་རྟོགས་གསུངས། །གཉིས་པ་ལྟར་ན་དབུ་མ་ཡི། །རིགས་པས་གཏན་ལ་གང་ཕེབས་པའི། །སྤྲོས་བྲལ་དང་ནི་ཕྱག་ཆེན་གྱི། །སྤྲོས་བྲལ་ཁྱད་པར་གང་གིས་འབྱེད། །ཕ་རོལ་ཕྱིན་པའི་སྤྲོས་བྲལ་ལས། །ལྷག་པའི་ལྟ་བ་ཡོད་ན་ནི། །ལྟ་དེ་སྤྲོས་པ་ཅན་འགྱུར་ཞེས། །མཁས་པ་དག་གིས་གང་གསུངས་པ། །དེ་ལ་ཇི་སྐད་སྨྲ་བར་བྱ། །ཞེས་གསུངས་དབུ་མའི་རིགས་པ་ཡིས། །གཏན་ལ་ཕབ་པའི་སྤྲོས་བྲལ་དང༌། །ཕྱག་རྒྱ་ཆེན་པོའི་སྤྲོས་བྲལ་གཉིས། །སྤྲོས་བྲལ་ངོས་ནས་ཁྱད་མེད་ཀྱང༌། །མཉམ་གཞག་ཡེ་ཤེས་བརྗོད་བྲལ་དུ། །ཉམས་སུ་མྱོང་མི་མྱོང་གི་ཁྱད། །གལ་ཏེ་དབུ་མའི་སྒོམ་ཚུལ་ལས། །དཔྱད་སྒོམ་དང་ནི་འཇོག་སྒོམ་དུ། །གསུངས་པའི་ཕྱི་མ་དང་མཚུངས་པར། །འདོད་ན་དབུ་མའི་གཏན་ཚིགས་ཀྱིས། །དཔྱད་པ་སྔོན་དུ་མ་བཏང་བར། །དང་པོ་ཉིད་ནས་འཇོག་སྒོམ་དུ། །གཞོལ་བས་ཆོག་པའི་ལུང་ཁུངས་ནི། །རྣམ་དག་ཡོད་དང་མེད་པ་འདྲི། །ཡོད་ན་གཞུང་ཆེན་གང་ལས་བཤད། །མེད་ན་ཁུངས་དང་མི་འབྲེལ་བའི། །སྒོམ་ཚུལ་ཟབ་ཟབ་ལྟར་བཅོས་ཀྱང༌། །མཁས་པ་སུ་ཞིག་ཡིད་ཆེས་བྱེད། །ཅེས་གསུངས་འདི་ལ་དང་པོ་ནས། །འཇོག་སྒོམ་ཉིད་དུ་གཞོལ་ཆོག་པའི། །ལུང་ཁུངས་ཡོད་དེ་སྤྱོད་འཇུག་ལས། །ཅི་ནས་ཏིང་འཛིན་བརྩོན་པ་ནི། །སྐད་ཅིག་གཅིག་ཀྱང་མི་འཆོར་བར། །བདག་གི་ཡིད་ནི་གར་སྤྱོད་ཅེས། །དེ་ལྟར་ཡིད་ལ་སོ་སོར་བརྟག །ཞེས་སོགས་རྒྱ་བོད་མཁས་གྲུབ་ཀྱི། །མན་ངག་ཚད་ལྡན་གང་ལས་ཀྱང༌། །སྒྲོ་འདོགས་ནང་ནས་ཆོད་ཅེས་གསུངས། །དང་པོ་ཉིད་ནས་འཇོག་སྒོམ་དུ། །གཞོལ་བས་ཆོག་པའི་ལུང་ཁུངས་ཤིག །ཡོད་དུ་ཆུག་པར་བཞག་ན་ཡང༌། །ཐེག་ཆེན་དབུ་མའི་གཞུང་དག་ལས། །གྲངས་མེད་གསུམ་དང་དེ་ལས་ནི། །ལྷག་པའི་བསྐལ་པར་བསོད་ནམས་ཀྱི། །ཚོགས་ཆེན་དཔག་མེད་བསགས་པ་ལས། །རྫོགས་པའི་སངས་རྒྱས་འགྲུབ་པའི་ཁུངས། །ཇི་སྲིད་དགེ་བའི་རྩ་བ་གང༌། །མ་རྫོགས་དེ་སྲིད་སྟོང་པ་ཉིད། །ཟབ་མོ་རྟོགས་པར་མི་འགྱུར་སོགས། །བཤད་ཚུལ་རྣམ་གྲངས་བགྲང་མི་ལང༌། །ཕྱག་རྒྱ་ཆེན་པོའི་བྱིན་རླབས་ཀྱི། །ལམ་ཆེན་འདི་ལ་གོམས་བྱས་པས། །སྐྱེ་འདིར་སངས་རྒྱས་མཆོག་ཉིད་དུ། །འགྲུབ་ཅེས་རྡོ་རྗེ་འཆང་ཆེན་པོས། །དམ་བཅའ་འདི་ལས་སུ་ཞིག་འགོངས། །དེ་ཕྱིར་གཞུང་ལུགས་དབུ་མ་ཡི། །ཚུལ་དང་ཕྱག་ཆེན་མན་ངག་གི །ནང་ཚན་ཁྱད་པར་ཆེས་ཆེ་བའི། །འབྱེད་ཆོས་དངོས་དེ་གང་ལ་བྱེད། །ཅེས་གསུངས་ཕྱག་རྒྱ་ཆེན་པོ་དང༌། དབུ་མའི་འཇོག་སྒོམ་མཐུན་པ་དང༌། །འཚང་རྒྱ་མྱུར་ཡོད་པ་དང་གཉིས། །མི་འགལ་ལམ་གྱི་མྱུར་བུལ་ནི། །བསོད་ནམས་ཚོགས་ཀྱི་ཁྱད་ལས་བྱུང༌། །བསོད་ནམས་ཚོགས་ཆེན་བསགས་པ་ཡིས། །ཐབས་ལ་གསང་སྔགས་འཕགས་པའི་ཚུལ། །ཚལ་གསུམ་སྒྲོན་མེ་སོགས་ལས་གསུངས། །གཞན་ཡང་རྡོ་རྗེ་ཐེག་པ་ཡི། །རྩེ་མོར་གྱུར་པ་བླ་མེད་ཀྱི། །ལམ་རིམ་སྨིན་གྲོལ་གཉིས་སུ་བཤད། །ཕྱི་མར་རིམ་པ་གཉིས་བཤད་པའི། །དང་པོར་བཅོས་མའི་སྒོམ་པ་དང༌། །ཟབ་མོ་བསྐྱེད་པ་ཞེས་བྱ་དང༌། །གཉིས་པ་མཚན་བཅས་མཚན་མེད་ཀྱི། །རྫོགས་རིམ་གཉིས་སུ་བཤད་པ་གང༌། །དེ་དག་ཀུན་དང་ཕྱག་ཆེན་ཉིད། །མཚུངས་པའི་སྒོམ་ཚུལ་ཡོད་མེད་འདྲི། །ཡོད་ན་གང་ལས་ཇི་ལྟར་བཤད། །མེད་ན་བླ་མེད་སྔགས་གཞུང་ལས། །ལམ་གྱི་རིམ་པ་གང་བཤད་པ། །རྒྱབ་ཏུ་བོར་བཞིན་དོན་གཞན་ཞིག །ཉམས་སུ་ལེན་བཞིན་གསང་སྔགས་ཀྱི། །དོན་དུ་རློམས་པ་ཇི་ལྟར་འཐད། །ཅེས་གསུངས་རྣལ་འབྱོར་བླ་མེད་ཀྱི། །ལམ་རིམ་སྨིན་གྲོལ་རྣམ་པ་གཉིས། །ཕྱི་མ་དེ་ལ་བསྐྱེད་རྫོགས་གཉིས། །བསྐྱེད་རིམ་ཟབ་དང་མི་ཟབ་དང༌། །རྫོགས་རིམ་མཚན་བཅས་མཚན་མེད་རྣམས། །ཕྱག་རྒྱ་ཆེན་པོའི་སྒོམ་ཚུལ་དང༌། །དམིགས་རྣམ་ཁྱད་ཙམ་མ་གཏོགས་པ། །མཐར་ཐུག་བབ་སའི་དབང་དུ་ན། །དབང་བཞི་དང་ནི་རྣལ་འབྱོར་བཞིའི། །ཉམས་ལེན་རྣམས་དང་ཐུགས་ས་གཅིག །དབང་བཞིའི་དྲི་མ་བཞི་སྦྱངས་ནས། །ནུས་པ་བཞི་སྨིན་བྱེད་པ་ལ། །རྣལ་འབྱོར་བཞི་ཡང་དེ་བཞིན་ཏེ། །རྩེ་གཅིག་དབྱིབས་ཀྱི་སྦྱོང་བྱེད་དང༌། །སྤྲོས་བྲལ་རླུང་གི་སྦྱོང་བྱེད་དང༌། །རོ་གཅིག་སེམས་ཀྱི་སྦྱོང་བྱེད་དང༌། །སྒོམ་མེད་ཡེ་ཤེས་སྦྱོང་བྱེད་དུ། །བཞག་པའི་ལུང་རིགས་དག་ཀྱང་སྣང༌། །བསྐྱེད་དང་རྫོགས་པ་དེ་དག་ཀྱང༌། །སྦྱོང་བྱེད་ཞི་ལས་མི་འདས་པའི། །ཕྱག་ཆེན་རྣལ་འབྱོར་བཞི་དང་མཐུན། །མི་ཟབ་པ་དང་མཚན་བཅས་གཉིས། །གདུལ་བྱའི་དབང་ལས་དབྱེ་བས་ན། །ཕྱག་ཆེན་ཤིན་ཏུ་སྤྲོས་མེད་དང༌། །དམིགས་རྣམ་ཁྱད་པར་ཆེ་ལགས་ཀྱང༌། །ལྷག་པར་ཟབ་པའི་བསྐྱེད་རིམ་དང༌། །མཚན་མེད་རྫོགས་རིམ་གཉིས་པོ་ནི། །ཟུང་འཇུག་ཕྱག་རྒྱ་ཆེན་པོའི་ལམ། །ངོ་ཏིག་ཡིན་པས་ཕྱག་ཆེན་དངོས། །ཟུང་འཇུག་ཉིད་ལས་ཁས་ལེན་ཅི། །ཁྱད་པར་གསང་ཆེན་བླ་མེད་ནས། །རྟེན་འབྲེལ་ལུས་ལ་སྒྲིགས་པ་ཡིས། །རྟོགས་པ་སེམས་ལ་འཆར་བ་ཞེས། །རྡོ་རྗེ་ལུས་ནི་ཁམས་དྲུག་ལྡན། །དེ་ལ་ཡོད་པའི་གནས་པ་རྩ། །གཡོ་བ་རླུང་དང་བསྐྱོད་པ་ནི། །བྱང་ཆུབ་སེམས་ལ་མན་ངག་གིས། །གནད་དུ་བསྣུན་ལས་ཡེ་ཤེས་ཉིད། །སྐྱེ་བར་བཤད་ལས་གཞན་དུ་ནི། །བདེ་ཆེན་ལྷན་ཅིག་སྐྱེས་པ་ཡི། །ཡེ་ཤེས་ཚེ་འདིར་སྒྲུབ་བྱེད་པའི། །ཐབས་མཁས་སྔགས་ལས་གསུངས་པ་མེད། །ཕྱག་ཆེན་གཞུང་ལས་རྩ་ཐིག་རླུང༌། །གང་ལ་གནད་དུ་བསྣུན་པའི་ཚུལ། །བཤད་ཚུལ་དངོས་བསྟན་ཇི་ལྟར་ཡོད། །དངོས་བསྟན་མེད་ཀྱང་དོན་ཐོབ་ཀྱི། །གནད་འདོམས་དག་ཀྱང་ཇི་ལྟར་མཆིས། །དེ་ཡང་མེད་ན་བླ་མེད་ཀྱི། །རྫོགས་རིམ་ཉིད་དུ་འབད་པ་ནི། །བརྒྱ་ཕྲག་དུ་མས་བསྒྲུབས་གྱུར་ཀྱང༌། །ལྟར་སྣང་ཉིད་ལས་གཞན་དུ་ཅི། །ཞེས་གསུངས་བླ་མེད་རྒྱུད་སྡེ་ལས། །དངོས་སུ་བསྟན་པའི་བདེ་ཆེན་གྱི། །ཡེ་ཤེས་ཚེ་འདིར་འགྲུབ་པའི་ཐབས། །རྩ་རླུང་གནད་དུ་བསྣུན་ཚུལ་ལས། །གཞན་ཐབས་མེད་པའང་མ་ཡིན་ཏེ། །བླ་མའི་མོས་གུས་ཁོ་ནས་ཀྱང༌། །གྲུབ་པར་གསུངས་ཏེ་ཀུན་སྤྱོད་ལས། །གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །ཞེས་གསུངས་གཞན་ཡང་ཕྱག་ཆེན་ལས། །རྩ་རླུང་གནད་དུ་བསྣུན་ཚུལ་རྣམས། །ཆོས་དྲུག་སྐབས་བཞིན་མ་གསུངས་ཀྱང༌། །ཤུགས་བསྟན་དོན་གྱིས་ཡོད་པའི་ཚུལ། །སྔར་ཞུས་བཞིན་དང་དེར་མ་ཟད། །གནས་ལུགས་ཕྱག་རྒྱ་ཆེན་པོ་འདི། །འོག་མའི་ལམ་རིམ་ལ་ལྟོས་ཀྱང༌། །དབང་རྣོན་ཆོས་ཀྱི་རྗེས་འབྲངས་དང༌། །དབང་རྟུལ་དད་པའི་རྗེས་འབྲངས་འགས། །མངོན་པར་འདོད་པའི་དོན་གྲུབ་ཚེ། །ལམ་རིམ་འོག་མར་མ་བརྟེན་ཀྱང༌། །བརྟེན་པའི་དགོས་པ་ངང་གིས་ཚང༌། །ཞེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། སྒོམ་པ་ལ་དྲིས་པའི་ལན་ཞུས་པའི་སྐབས་ཏེ་བཞིའོ།། ༈ །།དེ་ནས་ཕྱག་རྒྱ་ཆེན་པོ་ཡི། །མན་ངག་གཞུང་ལས་སྤྱོད་པ་ནི། །བླང་དོར་མེད་པ་ཉིད་དུ་གསུངས། །སྤྱོད་པས་བླང་དོར་མི་བྱེད་ན། །བསོད་ནམས་ཚོགས་ཆེན་གང་གིས་རྫོགས། །བསོད་ནམས་ཚོགས་ཆེན་མ་རྫོགས་ན། །གཞན་དོན་གཟུགས་སྐུ་གཉིས་མི་འབྱུང༌། །ཕྱག་ཆེན་སྒོམ་པའི་རྗེས་ཤེས་ལ། །སྤྱོད་པ་སྡིག་སྤོང་དགེ་སྒྲུབ་ཀྱི། །བླང་དོར་ཚུལ་བཞིན་བྱ་དགོས་པར། །རྣལ་འབྱོར་དབང་ཕྱུག་ཏིལླི་པས། །སྣང་བ་རྟེན་ཅིང་འབྲེལ་འབྱུང་འདི། །སྐྱེ་བ་མེད་པར་མ་རྟོགས་པ། །ཚོགས་གཉིས་ཤིང་རྟའི་འཕང་ལོ་དང༌། །འབྲལ་བར་མ་བྱེད་ཅེས་གསུངས་པའི། །བསོད་ནམས་ཚོགས་ཆེན་རྗེས་ཤེས་ཀྱི། །བླང་དོར་སྤྱོད་པ་ཉིད་ལ་དགོངས། །ལྟ་བ་རྐྱང་པའི་ཆ་ལས་ནི། །རང་དོན་ཆོས་ཀྱི་སྐུ་ལས་གཞན། །གཟུགས་ཀྱི་སྐུ་གཉིས་གཞན་སྣང་དུ། །སྟོན་མི་ནུས་ཞེས་མཁས་རྣམས་བཞེད། །དེ་ཕྱིར་བླང་དོར་མེད་པ་འདི། །ལྟ་བས་གཏན་ལ་གང་ཕབ་པའི། །སྒོམ་ཚུལ་དང་ནི་ལྟ་སྤྱོད་ཀྱི། །ཟླས་དབྱེའི་སྤྱོད་པ་གང་ཡིན་འདྲི། །ཞེས་གསུངས་འདི་ནི་གནས་ཚུལ་ལས། །ཡེངས་མེད་ལྟ་བ་སྐྱོང་སྐབས་ཀྱི། །སྤྱོད་པ་ཉིད་ལ་གོ་དགོས་ཏེ། །ལྟ་བ་ཁས་ལེན་བྲལ་བའི་ཚེ། །གང་ཤར་སྤང་བླང་མེད་པས་ན། །སྤྱོད་པ་བླང་དོར་བྲལ་བར་གསུངས། །གཞན་ཡང་སྤྱོད་པ་རྣམ་དག་དང༌། །གཉིས་སུ་མེད་པའི་སྤྱོད་པ་ཞེས། །མིང་དུ་ཇི་ལྟར་འདོགས་ན་ཡང༌། །དོན་དུ་ལྟ་བས་ཟིན་པ་ཡི། །སྤྱོད་པ་ལས་གཞན་མེད་པའི་ཕྱིར། །དེ་ལ་དཔལ་ལྡན་ནཱ་རོ་པས། །ཆོས་རྣམས་ཀུན་ལ་མཉམ་འབྱུང་བ། །དེ་ནི་སྤྱོད་པ་གོང་ན་མེད། །ཅེས་གསུངས་ལྟ་བས་ཟིན་ཚུལ་ནི། །རྟོགས་ཚོགས་བཟང་ངན་ཅི་ཤར་ཡང༌། །གང་ཤར་རིང་ཐོག་ངོ་ཤེས་ནས། །དེ་ལ་འཛིན་པ་མ་ཞུགས་ན། །རྟོག་ཚོགས་ཡེ་ཤེས་རང་གྲོལ་ཡིན། །སྤང་བླང་རྒྱུ་འབྲས་ག་ལ་ཡོད། །དེ་ལ་ཆོས་རྗེ་སྒམ་པོ་པས། །རང་སེམས་ཆོས་སྐུར་མ་རྟོགས་ཚུན། །སྤང་བླང་རྒྱུ་འབྲས་ཐམས་ཅད་ཡོད། །དེ་རྟོགས་རྒྱུ་འབྲས་མིང་ཡང་མེད། །ཅེས་གསུངས་དོན་ལ་བསྙོན་དུ་མེད། །ལྟ་བ་རྐྱང་པ་བསྒོམས་པས་ནི། །བསོད་ནམས་ཚོགས་ཆེན་མི་རྫོགས་ཤིང༌། །གཞན་དོན་གཟུགས་སྐུའང་མི་འབྱུང་བར། །གསུངས་པ་དེ་ནི་མདོ་དོན་གྱི། །བདག་མེད་རྐྱང་པ་བསྒོམ་པ་ལ། །དགོངས་པ་ཡིན་གྱི་འདི་སྐབས་ཀྱི། །ཟུང་འཇུག་ཕྱག་རྒྱ་ཆེ་བསྒོམ་པར། །སྐྱོན་དེ་ཡོད་པར་མ་ཡིན་ཏེ། །སྣང་སེམས་དབྱེར་མེད་ལྷན་སྐྱེས་ཀྱི། །ཟུང་འཇུག་ཕྱག་ཆེན་བསྒོམ་པ་ལས། །ལྷག་པའི་གཟུགས་སྐུའི་ཐབས་གཞན་མེད། །དང་པོ་ལྟར་ན་ལྟ་སྒོམ་དང༌། །སྤྱོད་པའི་དབྱེ་བ་ཇི་ལྟར་འཆད། །ཅེས་གསུངས་ལྟ་སྒོམ་སྤྱོད་གསུམ་གྱི། །དབྱེ་བ་གྲུབ་མཐའ་གང་ཡིན་ཀྱང༌། །མཉམ་བཞག་ཡིན་ལུགས་དེར་ལྟ་བ། །དེ་ཐོག་འཇོག་པ་སྒོམ་པ་དང༌། །རྗེས་ཤེས་བསོད་ནམས་ཚོགས་ཆེན་དང༌། །འབྲེལ་བ་དེ་ནི་སྤྱོད་པ་ཡིན། །གཉིས་པ་ལྟར་ན་མཉམ་བཞག་དང༌། །རྗེས་ཤེས་རྣམ་དབྱེ་མེད་པར་ཐལ། །ཞེས་གསུངས་ལྟ་བའི་ངང་བསྐྱང་བའི། །མཉམ་གཞག་རང་ངོ་རང་ཤེས་ཀྱི། །ལྟ་སྤྱོད་ཟུང་འབྲེལ་གང་ཡིན་ཀྱང༌། །དེ་ལ་རྗེས་ཤེས་ཐ་སྙད་མེད། །མཉམ་བཞག་རང་དབང་བཙན་པར་བཞག །རྗེས་ཤེས་ལྟ་བས་མ་ཟིན་པའི། །སྤྱོད་པ་བླང་དོར་བྱ་རྩོལ་དང༌། །བཅས་པའི་སྡིག་སྤོང་དགེ་སྒྲུབ་ལ། །རྗེས་ཐོབ་རྒྱ་ཡན་པ་ཞེས་བརྗོད། །རྣལ་འབྱོར་བླ་མེད་ལས་བཤད་པའི། །ཀུན་བཟང་གསང་སྤྱོད་ཚོགས་དང་ནི། །ཕྱོགས་ལས་རྣམ་རྒྱལ་ཞེས་བྱ་བའི། །འབོགས་འདོན་སྤྱོད་པ་རྣམ་པ་བཞིར། །ཕྱེ་དང་བླང་དོར་མེད་པའི་སྤྱོད། །མཐུན་པ་དག་ཀྱང་ཇི་ལྟར་ཡོད། །ཅེས་གསུངས་ཀུན་བཟང་ལ་སོགས་པའི། །སྤྱོད་པ་བཞི་རུ་ཕྱེ་བ་གང༌། །གནས་སྐབས་གདུལ་བྱའི་ཉམས་ཚོད་དང༌། །བསྟུན་པའི་སྤྱོད་ཚུལ་མིང་འདོགས་སོགས། །ཇི་ལྟར་བྱས་ཀྱང་དོན་ལ་ནི། །གཉིས་སུ་མེད་པའི་སྤྱོད་པའམ། །བླང་དོར་མེད་པའི་སྤྱོད་པ་ལས། །མ་འདས་ཕྱིར་ན་དབྱེ་གཞི་དང༌། །དབྱེ་ངོ་མི་མཐུན་ག་ལ་ཡོད། །ཅེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། སྤྱོད་པ་ལ་དྲིས་པའི་ལན་ཞུས་པའི་སྐབས་ཏེ་ལྔ་པའོ།། ༈ །།དེ་ནས་གནས་ལུགས་ཉག་གཅིག་པུ། །བསྒོམས་ལས་འབྲས་བུ་སྐུ་གསུམ་གྱི། །ཐོབ་ཚུལ་ཇི་ལྟར་ཡིན་པར་འདྲི། །ཞེས་གསུངས་འབྲས་བུ་ཐོབ་ཚུལ་ནི། །གཞི་འབྲས་དབྱེར་མེད་ཡིན་གཤིས་ཀྱིས། །ཟབ་གསལ་དབྱེར་མེད་གཞི་དེ་ཉིད། །ཐབས་ཤེས་དབྱེར་མེད་ལམ་གྱིས་ནི། །གཏན་ལ་ཕབ་ལས་འབྲས་བུ་ཡང༌། །སྐུ་གཉིས་ཟུང་འཇུག་ཐོབ་པ་སྟེ། །རང་དོན་དོན་དམ་ཆོས་སྐུ་དང༌། །གནས་ལུགས་ངང་དུ་མཉམ་གཞག་པ། །གོམས་པ་རབ་ཀྱིས་མཐར་ཕྱིན་པའི། །འབྲས་བུ་རང་དོན་ཆོས་ཀྱི་སྐུ། །མངོན་དུ་བྱ་བ་ཉིད་ལས་གཞན། །བསོད་ནམས་ཚོགས་ཆེན་ལས་འཁྲུངས་པའི། །གཟུགས་སྐུ་གཉིས་པོ་སྒྲུབ་ནས་སམ། །ཞེས་གསུངས་གོམས་པ་མཐར་ཕྱིན་ལས། །རང་དོན་ཆོས་ཀྱི་སྐུ་མ་ཟད། །གཟུགས་སྐུ་གཉིས་ཀྱང་འགྲུབ་ནུས་ཏེ། །ཆོས་ཀྱི་དབྱིངས་ལས་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་ཇི་བཞིན་ཕྱག་ཆེན་ལས། །གཞན་པའི་ཆོས་ཀྱང་མེད་པས་ན། །ཕྱག་རྒྱ་ཆེན་པོའི་གཞི་ཀློང་དུ། །འབྲས་བུ་སྐུ་གསུམ་ཅི་མི་ཚང༌། །འབྲས་བུ་ལམ་དུ་བྱེད་པ་ཞེས། །རྡོ་རྗེ་ཐེག་པར་གྲགས་པས་སོ། །ལྟ་བ་རྐྱང་པའི་ཆ་ལས་ནི། །རང་དོན་ཆོས་ཀྱི་སྐུ་ཉིད་ལས། །གཞན་དོན་གཟུགས་ཀྱི་སྐུ་གྲུབ་པའི། །རྒྱུ་ཚོགས་མེད་ཅེས་ཐེག་ཆེན་གྱི། །མདོ་དང་རྒྱུད་སྡེ་རྣམས་ལས་བཤད། །མཁས་གྲུབ་རྣམས་ཀྱིས་ཚུལ་བཞིན་བཀྲལ། །འདི་ལ་འཁྲུལ་པའི་དྲི་མ་མེད། །ཅེས་གསུངས་ལྟ་བ་རྐྱང་པའམ། །སྙིང་རྗེ་དང་བྲལ་སྟོང་ཉིད་གང༌། །ལམ་མཆོག་རྙེད་པ་མ་ཡིན་གསུངས། །ཐབས་ཤེས་ཡ་བྲལ་བསྒོམ་པས་ནི། །གཟུགས་སྐུའི་རྒྱུ་ཚོགས་མི་ཚང་ཞེས། །རྣམ་གྲངས་དུ་མས་གསུངས་པ་རྣམས། །འཁྲུལ་པའི་དྲི་མ་མ་མཆིས་མོད། །འོན་ཀྱང་ལུང་རིགས་དེ་དག་གིས། །ཕྱག་ཆེན་རང་བཞིན་ཡོངས་ཤེས་ཀྱི། །ལྟ་བ་བསྒོམས་པས་གཟུགས་སྐུ་གཉིས། །འགྲུབ་ཚུལ་འདི་ལ་མི་གནོད་པ། །མ་ཟད་སྒྲུབ་བྱེད་ཉིད་དུའང་འཐད། །ཐལ་བྱུང་སྟོང་རྐྱང་བསྒོམས་པས་ནི། །གཟུགས་སྐུའི་རྒྱུ་རུ་མི་འགྱུར་ཞེས། །ཟུང་འཇུག་ཕྱག་རྒྱ་ཆེན་པོ་ཡི། །སྒོམ་ཚུལ་ལྟ་བ་འདི་ཤེས་ན། །གཟུགས་སྐུའི་དངོས་རྒྱུ་ཡིན་པ་དང༌། །སེམས་བསྐྱེད་སྨོན་ལམ་ལ་སོགས་པའི། །ཐབས་ཆས་འཁོར་བར་འཆིང་མི་འགྱུར། །གཞན་དུ་ན་ནི་བྱེད་རྩོལ་གྱི། །ཐབས་ཀུན་རང་འཆིང་རྒྱུ་རུ་འགྱུར། །གལ་ཏེ་བྱང་ཆུབ་སེམས་བསྐྱེད་དང༌། །སྨོན་ལམ་དཔག་མེད་འདེབས་པ་དང༌། །དགེ་བ་རྫོགས་བྱང་བསྔོ་བ་སོགས། །ཐབས་ཀྱི་ཁྱད་པར་དུ་མ་ཡིས། །སྒྲུབ་པར་ཁས་ལེན་བྱེད་ཅེ་ན། །འོ་ན་ཕྱག་རྒྱ་ཆེན་པོའི་ལམ། །ཆིག་ཆོག་ཉིད་དུ་ཇི་ལྟར་འགྲུབ། །ཅེས་གསུངས་ཕྱག་ཆེན་ཆིག་ཆོག་ཏུ། །གྲུབ་པའི་གནད་ནི་མ་རྟོགས་པའི། །བློ་ངོར་སེམས་བསྐྱེད་ལ་སོགས་པ། །གཟུགས་སྐུ་འགྲུབ་པའི་རྒྱུ་ཡིན་ཕྱིར། །སེམས་བསྐྱེད་སྨོན་ལམ་ལ་སོགས་པའི། །རྣམ་གཞག་འཐད་ཅིང་ཡོད་དགོས་ཀྱང༌། །རྟོགས་པའི་བློ་ངོར་དེ་འདྲ་བའི། །སྤྲོས་པ་མེད་ཕྱིར་སེམས་བསྐྱེད་སོགས། །ཕྱག་ཆེན་ཉིད་ལས་མ་འདས་པས། །གནས་ལུགས་ཕྱག་རྒྱ་ཆེན་པོ་ལས། །མ་གཏོགས་ཆོས་གཞན་མེད་པའི་ཚུལ། །གྲུབ་པའི་མདའ་རྣུན་ཆེན་པོས་ཀྱང༌། །རྟོགས་པར་གྱུར་ན་ཐམས་ཅད་དེ། །དེ་ལས་གཞན་ཞིག་རྙེད་མིན་གསུངས། །དེ་ཕྱིར་ཕྱག་རྒྱ་ཆེན་པོ་ཉིད། །དཀར་པོ་ཆིག་ཐུབ་ཉིད་དུ་གྲུབ། །སྤང་བྱ་དང་ནི་བསྒྲུབ་བྱ་སོགས། །ཆེད་དུ་འབད་པས་དོན་གཉེར་ན། །ལྟ་བ་བདེན་འཛིན་བྲལ་བ་དང༌། །སྒོམ་པ་ཡིད་ལ་མི་བྱེད་དང༌། །སྤྱོད་པ་བླང་དོར་བྲལ་བ་རུ། །བཤད་པ་རྣམས་དང་ཅིས་མི་འགལ། །ཞེས་གསུངས་དྲི་མ་བཞི་སོགས་ཀྱི། །སྤང་བྱ་དང་ནི་སྐུ་བཞི་སོགས། །བསྒྲུབ་བྱ་དོན་དུ་གཉེར་བ་ནི། །བློ་ཡི་དབང་དུ་བྱས་པ་དང༌། །ལྟ་བ་བདེན་འཛིན་བྲལ་བ་སོགས། །གནས་ཚུལ་ཉིད་ཀྱི་དབང་བྱས་པ། །ཡིན་ཕྱིར་དེ་ལ་འགལ་བ་མེད། །ཁྱད་པ་རྒྱུ་ཚོགས་འདི་དག་ལ། །བརྟེན་ནས་རྣམ་དག་འབྲས་བུ་ཞིག །ཕྱི་མའི་དུས་སུ་ཐོབ་རེ་ན། །འབྲས་བུ་ཕྱི་དུས་མི་ལས་ཞེས། །བརྗོད་པ་ལྟར་སྣང་ཉིད་དུ་བྲལ། །ཞེས་གསུངས་དབང་པོའི་རིམ་པ་ལས། །འབྲས་བུ་འདིའམ་བར་དོ་སོགས། །གསུངས་ཀྱི་ཕྱི་དུས་མི་ལས་ཞེས། །བརྗོད་པ་དབང་རབ་ཉིད་ལ་དགོངས། །གལ་ཏེ་ཕྱག་རྒྱ་ཆེན་པོ་ནི། །ཆིག་ཆོག་ཁོ་ནར་བསྒོམས་པ་ལས། །གཞན་དོན་གཟུགས་སྐུ་གཉིས་འགྲུབ་པའི། །ཚུལ་ཞིག་མཆིས་ན་སྨྲ་བའི་རིགས། །ཞེས་གསུངས་འདི་ཡི་གསུང་ལན་ནི། །རེ་ཞིག་གོང་དུ་ཞུས་བཞིན་དང༌། །ཆིག་ཆོག་ཟུང་འཇུག་ལམ་གྱིས་ནི། །འབྲས་བུའང་ཟུང་འཇུག་སྐུར་གྲུབ་པ། །དེ་ནི་རྒྱུ་དང་མཐུན་པའི་འབྲས། །ལམ་དང་མཐུན་པའི་འགྲོ་ལུགས་ལས། །འགལ་ཟླ་ཡོད་སྙམ་མ་མཆིས་སོ། །ཞེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། འབྲས་བུ་ལ་དྲིས་པའི་ལན་ཞུས་པའི་སྐབས་ཏེ་དྲུག་པའོ།། ༈ །།དེ་ནས་བརྒྱུད་པ་རིན་ཆེན་འདི། །ཉམས་བཞེས་ཀུན་གྱི་སྲོག་སྙིང་ནི། །མོས་གུས་ཁོ་ནར་ཡིན་པར་བཞེད། །བླ་མ་མཆོག་ལ་སངས་རྒྱས་སུ། །མཐོང་བའི་མོས་གུས་དགོས་སོ་ཞེས། །རྣམ་གྲངས་མང་པོས་རྒྱ་ཆེར་གདམས། །གཅིག་ལྡན་དང་ནི་གཉིས་ལྡན་དང༌། །གསུམ་ལྡན་ལ་སོགས་བླ་མ་ཡི། །བཀའ་དྲིན་ཐོབ་ཚུལ་མང་བཤད་ཀྱང༌། །སྐབས་འདིར་རྩ་བའི་བླ་མ་ནི། །ཕྱག་རྒྱ་ཆེན་པོ་ངོ་སྤྲོད་ཀྱི། །བཀའ་དྲིན་གང་ལས་ཐོབ་ལ་བྱེད། །དེ་ཚེ་རྩ་བའི་བླ་མ་ནི། །སོ་སྐྱེའི་གང་ཟག་ཡིན་པ་དང༌། །ཁྱད་པར་དོན་དམ་བསྙེན་པ་ལས། །རྩོད་ལྡན་དབང་གིས་བླ་མ་ནི། །སྐྱོན་དང་ཡོན་ཏན་འདྲེས་ཞེས་གསུངས། །སྐྱོན་ཡོན་འདྲེས་པའི་བླ་མ་དེ། །རྫོགས་པའི་སངས་རྒྱས་དངོས་དང་ནི། །བཤེས་གཉེན་ཕལ་པ་གང་ཡིན་འདྲི། །ཞེས་གསུངས་ཕྱག་རྒྱ་ཆེན་པོ་ཡི། །བཀའ་དྲིན་སྦྱིན་པའི་བླ་མ་ནི། །སངས་རྒྱས་དངོས་སུ་བསྒྲུབ་པ་ལ། །གནས་སྣང་མི་མཐུན་ལྟར་སྣང་ཡང༌། །གནས་ཚུལ་ངོས་ནས་སངས་རྒྱས་དངོས། །ཡིན་ཏེ་དེ་ཡི་སྒྲུབ་བྱེད་ལུང༌། །གང་ཕྱིར་རྡོ་རྗེ་སེམས་དཔའ་ཞེས། །དེ་ཉིད་སློབ་དཔོན་གཟུགས་བཟུང་ནས། །སེམས་ཅན་ཕན་གདགས་དམིགས་ནས་ནི། །ཐ་མལ་པ་ཡི་གཟུགས་སུ་གནས། །ཞེས་སོགས་རྒྱུད་ལས་གསུངས་པ་ལྟར། །ཆོས་ཀྱི་སྐུ་ལས་མ་གཡོས་བཞིན། །གང་འདུལ་གཟུགས་སུ་སྣང་བ་ཡིན། །ཇི་ལྟར་མེ་ལོང་དྭངས་པ་ནི། །རང་ངོར་གཟུགས་བརྙན་མ་དམིགས་ཀྱང༌། །རྐྱེན་གྱིས་གཟུགས་བརྙན་སྣ་ཚོགས་འཆར། །འཆར་བཞིན་པ་ཡང་མེ་ལོང་ལས། །གཞན་དུ་མེད་བཞིན་བླ་མ་ཡང༌། །སངས་རྒྱས་ལས་གཞན་མི་དམིགས་སོ། །འོ་ན་སྣང་བའི་ཆོས་སོ་ཅོག །བླ་མ་ཡིན་པར་འགྱུར་ཞེ་ན། །འདོད་དེ་བསམ་གྱིས་མི་ཁྱབ་པའི། །ཁྱབ་བརྡལ་མོས་པར་ལ་བཟླ་བས། །སྒྱུ་འཕྲུལ་སྣ་ཚོགས་གཟུགས་བརྙན་ལ། །སྐུ་ཡི་རྡོ་རྗེ་ཞེས་སུ་བཏགས། །ཞེས་གསུངས་བསམ་མི་ཁྱབ་པའི་སྐུར། །གྲུབ་སྟེ་སྣང་སྲིད་སྐུ་གསུམ་དུ། །འཆར་བ་ཞིག་ཀྱང་དེ་ཀར་ལགས། །དང་པོ་ལྟར་ན་སངས་རྒྱས་ཀྱི། །ཡོན་ཏན་ཕྲ་བའི་ཆ་ཤས་ཀྱང༌། །སོ་སྐྱེ་རང་རྒྱུད་པ་ཡི་ནི། །བླ་མ་དེ་ལ་ཡོད་པ་མིན། །ཞེས་གསུངས་དོན་དམ་བསྙེན་པ་ལས། །རྩོད་ལྡན་དབང་གིས་བླ་མ་ནི། །སྐྱོན་ཡོན་འདྲེས་པར་གསུངས་པ་ཡང༌། །སྣང་ཚུལ་གདུལ་བྱའི་མཐོང་སྣང་ལ། །ལྟོས་ཏེ་གསུངས་པ་ཙམ་མ་གཏོགས། །གནས་ཚུལ་ལ་ནི་མ་དགོངས་ཏེ། །དཔེར་ན་མཁྲིས་ནད་ཅན་གྱི་མིས། །དུང་ནི་སེར་པོར་མཐོང་ན་ཡང༌། །མཐོང་དུས་ཉིད་ནས་དུང་ཐོག་ཏུ། །སེར་པོ་ཡོད་མ་མྱོང་བ་བཞིན། །གདུལ་བྱའི་བློ་ཡིས་སྐྱོན་ཅན་དུ། །མཐོང་ཡང་སྐྱོན་ནི་གློ་བུར་ལས། །དོན་ལ་ཡོད་མ་མྱོང་བས་སོ། །དེས་ན་བླ་མར་སངས་རྒྱས་ཀྱི། །ཡོན་ཏན་མེད་པའང་མི་གྲུབ་སྟེ། །ཆོས་དབྱིངས་ཀློང་དུ་གྱུར་པ་ན། །ཆོས་ཀྱི་དབྱིངས་ལས་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་འོ་ན་སངས་རྒྱས་ཀྱི། །མངོན་ཤེས་རྫུ་འཕྲུལ་ལ་སོགས་པའི། །ཡོན་ཏན་ཆ་ཙམ་བླ་མ་དེར། །མངོན་གྱུར་མེད་པས་སོ་ཞེ་ན། །ཡོན་ཏན་དེ་དག་མངའ་ན་ཡང༌། །རྣམ་སྨིན་གཟུགས་ཀྱི་རྒྱས་བསྒྲིབས་ཏེ། །ད་ལྟ་མངོན་སུམ་མི་མངོན་ཡང༌། །རྣམ་སྨིན་རྒྱ་དང་བྲལ་བའི་མོད། །ཐམས་ཅད་མངོན་སུམ་བཞིན་དུ་སྟེ། །དཔེར་ན་ཁྱུང་ཕྲུག་སྒོ་ང་ལས། །གྲོལ་བའི་མོད་ལ་འཕུར་བཞིན་ནོ། །གཉིས་པ་ལྟར་ན་སངས་རྒྱས་དངོས། །མིན་ཡང་སངས་རྒྱས་དངོས་ཉིད་དུ། །འབད་པས་སྒོམ་པ་དེ་དག་ནི། །ལྕགས་གོང་གསེར་དུ་བསྒོམ་དང་མཚུངས། །ཞེས་གསུངས་དེ་ལ་སངས་རྒྱས་དངོས། །་མ་ཡིན་པ་ལ་ཡིན་པ་རུ། །འབད་པས་བསྒོམ་པ་མ་ལགས་ཏེ། །ལྕགས་གོང་གསེར་དུ་བསྒོམས་པ་དང༌། །རྣམ་པ་ཀུན་ཏུ་མི་མཚུངས་ཏེ། །འདི་ལ་བླ་མ་སངས་རྒྱས་དངོས། །ཡིན་པར་ལུང་རིགས་ཀྱིས་གྲུབ་པའི། །ངེས་ཤེས་རྙེད་དེ་དད་པ་ཡིས། །བསྟེན་ན་ཅི་འདོད་དངོས་གྲུབ་ཀུན། །བླ་མ་ཉིད་ལས་འབྱུང་བར་འདོད། །ཁྱད་པར་དུས་གསུམ་གཤེགས་བཞུགས་པའི། །སངས་རྒྱས་རྣམས་ལ་མཆོད་པའི་སྤྲིན། །དཔག་ཏུ་མེད་པར་ཕུལ་བ་དང༌། །བླ་མའི་བ་སྤུ་གཅིག་མཆོད་པ། །བསོད་ནམས་སྔ་མས་ཕྱི་མ་ཡི། །བརྒྱ་སྟོང་བྱེ་བ་ཕྲག་མང་པོའི། །ཆར་ཡང་ཉེ་བར་མ་ཡིན་ཞེས། །གསུངས་པའི་དགོངས་པ་གང་ཡིན་འདྲི། །ཞེས་གསུངས་བསོད་ནམས་དཔག་མེད་ཀྱི། །འབྱུང་ཁུངས་རྩ་བའི་བླ་མ་ནི། །གནས་ཚུལ་ངོས་ནས་དུས་གསུམ་གྱི། །སངས་རྒྱས་ཀུན་དང་མཉམ་ན་ཡང༌། །སྣང་ཚུལ་ངོས་ནས་རང་ངོ་ལ། །སངས་རྒྱས་ཀུན་ལས་ལྷག་པ་ཡི། །བཀའ་དྲིན་བདག་ཉིད་ཡིན་པ་དང༌། །མ་ཟད་གཞན་ཡང་སངས་རྒྱས་ཀུན། །བླ་མ་དག་ལས་བརྟེན་བྱུང་ཕྱིར། །ངོ་བོ་གཅིག་པའི་གནད་ཀྱིས་ཀྱང༌། །བླ་མ་གཅིག་ལ་མཆོད་པས་ན། །སངས་རྒྱས་ཐམས་ཅད་མ་མཆོད་ཀྱང༌། །དོན་གྱིས་མཆོད་པར་འགྱུར་བར་དགོངས། །སོ་སྐྱེའི་བཤེས་གཉེན་ལྟ་ཞོག་གི །རང་རྒྱལ་བརྒྱ་ལ་མཆོད་སྟོན་ནི། །ཕུལ་བ་དེ་ལས་བདེ་གཤེགས་སྐུ། །རི་མོར་བྲིས་པ་མཐོང་ཙམ་གྱི། །བསོད་ནམས་མཆོག་ཏུ་གྱུར་པར་གསུངས། །དེང་སང་སོ་སྐྱེའི་བཤེས་གཉེན་གྱི། །མཚན་ཉིད་ཙམ་ཡང་མི་ལྡན་བཞིན། །རྡོ་རྗེ་འཆང་དུ་ཁས་འཆེ་བ། །ཁ་ཅིག་རེ་ཞིག་བཏང་སྙོམས་ཞོག །ཙནྡན་གསེར་བས་རིན་ཆེ་ཡང༌། །དེ་བསྲེགས་སོལ་བ་སུ་ཡིས་ལེན། །དེ་འདྲ་དེ་དག་སྨོས་ཅི་དགོས། །རང་རྒྱལ་བརྒྱ་ལ་ཡོན་ཕུལ་བས། །བདེ་གཤེགས་སྐུ་རིས་མཐོང་ཙམ་གྱི། །བསོད་ནམས་མཆོག་གྱུར་གསུངས་པ་དེས། །བླ་མར་མཆོད་ལ་མི་གནོད་དེ། །སྐབས་འདིའི་བླ་མ་རྫོགས་སངས་རྒྱས། །དངོས་དང་ཁྱད་མེད་འདོད་པས་སོ། །ཞེས་ཕྱག་རྒྱ་ཆེན་པོ་ལས་བརྩམས་པའི་དྲི་ཚིག་གྲུབ་པའི་མདུང་རྣོན་ཞེས་བྱ་བ་ལས། བླ་མའི་མོས་གུས་ལ་དྲིས་པའི་ལན་ཞུས་པའི་སྐབས་ཏེ་བདུན་པའོ།། ༈ །།ལྷག་བསམ་ཟླ་ཉ་ལས་འཛག་དྲི་ཚིག་གི །བདུད་རྩིའི་ཟེར་མ་ཕྱོགས་བརྒྱར་སྤྲོ་བ་འདི། །རྨོངས་ཆེན་ཚ་གདུང་ཀུན་ནས་བསལ་བ་དང༌། །མཁས་བློའི་ཀུན་མུད་འདབ་བརྒྱ་གྲོལ་ཕྱིར་ཡིན། །སྙིང་པོའི་བསྟན་འཛིན་དྭགས་པོ་དཀར་བརྒྱུད་ཀྱི། །ལུགས་འཛིན་བཤེས་གཉེན་དམ་པ་འཇིག་རྟེན་ན། །འཚོ་ཞིང་གཞེས་པ་གང་དག་མཆིས་རྣམས་ཀྱིས། །དྲིས་ལན་དྲི་མ་མེད་པའི་བཀའ་དྲིན་སྩོལ། །རང་གིས་ཚུལ་བཞིན་མི་ཤེས་རྨོངས་པའི་ཁྲོད། །ནོར་ཕྱིར་གདམས་པ་འཚོང་བའི་སྒྱུ་ཐབས་མཁན། །ཆོས་བརྒྱད་སྨིན་པའི་ཁྱུང་རུ་གྱེན་བཏེག་པ། །གང་དག་དེང་ནས་བག་ཡོད་བྱ་བའི་རིགས། །ཕྱོགས་འདིར་ངལ་བ་ཅུང་ཟད་བགྱིས་པ་ཡི། །རང་དཀར་བསོད་ནམས་དངོས་པོ་ཅི་མཆིས་པ། །ཀུན་བཟང་མཆོད་པའི་སྤྲིན་དུ་ཡོངས་དམིགས་ནས། །དཀར་བརྒྱུད་བླ་མའི་ཚོགས་ཀྱི་སྤྱན་སྔར་འབུལ། །འདི་མཐུས་བདག་ཀྱང་སྐྱེ་བའི་ཕྲེང་ཀུན་ཏུ། །ལྟ་ངན་གཡང་དུ་ནམ་ཡང་མི་ལྷུང་བར། །ཆོས་རབ་རྣམ་པར་འབྱེད་པའི་མིག་ཐོབ་སྟེ། །སེམས་ཀྱི་རྡོ་རྗེ་ལྟད་མོ་མངོན་བྱེད་ཤོག །ཅེས་དཔལ་ལྡན་འབྲུག་པའི་རིང་ལུགས་དྲི་མ་མེད་པ་འཛིན་པ་ཤཱཀྱའི་དགེ་སློང་དཔལ་ཤཱཀྱ་རིན་ཆེན་དྲི་མེད་ལེགས་པའི་བློ་གྲོས་ཞེས་བྱ་བས། ཐེད་གཞུང་སའི་ཐིག་ལེར་ཤྲཱི་ན་ལནྡྲའི་གཙུག་ལག་ཁང་རྒྱན་དྲུག་མཁས་པའི་མདུན་སར་སྦྱར་བ་དགེའོ།། ༈ །།ཀུན་མཁྱེན་བླ་མ་ཤཱཀྱ་རིན་ཆེན་གྱིས། །ངེས་དོན་སེངྒེའི་གད་བརྒྱངས་བསྒྲགས་པའི་ཚེ། །དྲེགས་ལྡན་གཉིས་འཐུང་ཅན་རྣམས་ལྕེ་ཕྱུང་ནས། །མུན་པའི་ནགས་སུ་གབ་ཚེ་དབུགས་འབྱིན་མཁན། །ཡོན་ཏན་མཐའ་ཡས་མངའ་བའི་ཟླ་བ་དེས། །གསུང་ལན་བདུད་རྩིའི་འོད་དང་ཆབ་ཅིག་པར། །གྲུབ་ལུགས་ཆོས་ཀྱི་རྒྱ་མཚོ་སྤེལ་ན་ཡང༌། །དེང་སང་ལོག་སྤྱོད་རྡུལ་གྱིས་རྙོག་མཐོང་ནས། །གྲུང་བྱེད་ཚིགས་བཅད་ཀེ་ཏ་ཀ་ཡི་ཕྲེང༌། །ལུང་རིགས་དཔྱིད་ཀྱི་ཕོ་ཉའི་མཆུས་བཏེག་སྟེ། །དཔྱོད་ལྡན་བློ་ཡི་མགུལ་བར་སླར་སྦྱིན་གྱིས། །དྲང་དོན་མྱང་ངམ་ཐང་དུ་འཁྱམས་རྣམས་ཀྱང༌། །ངེས་དོན་གྲུ་ཆར་འདི་ཡིས་ཡིད་གསོས་ཏེ། །ནང་གི་ལམ་ནས་རྡོ་རྗེ་མཆོག་ཐོབ་ཤོག། ༈ །།ཅེས་ཐུབ་དབང་བླ་མའི་ཞབས་ནས་རང་ལུགས་འཛིན་པའི་དཔྱོད་ལྡན་རྣམས་ཀྱི་བློ་མིག་འབྱེད་པའི་ཆེད་དུ་ཕྱག་ཆེན་པོ་ལ་བརྩམས་པའི་དྲིས་ཚིག་ཟླ་བའི་བདུད་རྩི་བསྩལ་བར་མཛད་ཀྱང༌། དེང་སང་ཆར་འདོད་བྱ་ཡི་མགྲིན་པར་ཆུད་དཀའ་བར་མཐོང་ནས་དཀའ་གནད་ཟབ་མོ་ཆུད་ཟོས་སུ་མི་འགྱུར་བའི་ཕྱིར། ཁོ་བོ་དཔྱིད་ཀྱི་ཕོ་ཉའི་ཀུ་ཅོག་གིས་ཞུ་ལན་དཔྱིད་ཕྱིན་པ་མ་གྱུར་ཀྱང་དགེ་ལ་འདུན་པའི་ལྷག་བསམ་གྱི་རྣམ་རྟོག་གི་ས་བོན་ཙམ་བཀོད་པ་དགེ་ལེགས་གྱུར་ཅིག། །།